Ιδέες για Παιδικό πάρτυ: Σπίτι μας ή και Κάπου αλλού;\nΞέρετε ποια είναι η μέρα του χρόνου που λαχταρά και σχεδιάζει το παιδί σας για τις υπόλοιπες 364; Το πάρτυ του! Όμως, πού θα υποδεχτείτε τους μικρούς καλεσμένους του (και τους γονείς τους);\nΜπαλόνια, λιχουδιές, μουσική και παιχνίδια... κάνουν τα παιδιά χαρούμενα!\nExtra tip: περιποιηθείτε τα μαλλιά του μικρού οικοδεσπότη σας με ένα απαλό gel μαλλιών για δυνατό κράτημα και θρέψη.\nΤο τερπνόν μετά του ωφελίμου! Πολλά μουσεία φιλοξενούν παιδικά πάρτυ και συνδυάζουν παιχνίδι και γνώση για τους μικρούς επισκέπτες!\nΠάρκο, βουνό, δάσος… για ένα πάρτυ μακριά από το σαλόνι του σπιτιού! (Αρκεί μια συνεννόηση με τη δημοτική αρχή)!\nExtra tip: εφοδιαστείτε με παιδικό αντηλιακό με εντομοαπωθητικές ιδιότητες.\nΘα ακούσεις σίγουρα «είσαι η καλύτερη μαμά του κόσμου»! Νοίκιασε γηπεδάκι 5x5 και απόλαυσε τον καφέ σου όσο οι επίδοξοι… Μέσι ξεσαλώνουν!\nΝέα μόδα στα παιδικά πάρτυ: οι ντίσκο! Τα παιδιά τρελαίνονται με ντισκόμπαλες και φωτορρυθμικά και εσύ χορεύεις με την ψυχή σου!\nΣτρωματσάδα με υπνόσακους, snacks, φακούς για τη νυχτερινή διαδρομή στο WC, ξενύχτι με night movie και πρωινό χουζούρι… με διακριτική γονεϊκή επιτήρηση.\nΚλασικά και αγαπημένα... και κυρίως ξεκούραστα! Τα παιδιά διασκεδάζουν με ασφάλεια και εσείς να χαλαρώνετε χωρίς έννοιες!


Planitikos.gr || Επιστημονική ενημέρωση: Η γεωμετρία του διαστελλόμενου σύμπαντος\n1. Πόση ύλη περιέχει το Σύμπαν;\nΠαρόμοια, μια έστω και λίγο μεγαλύτερη πυκνότητα από την κρίσιμη κάνει το σύμπαν να βρεθεί τάχιστα στην κατάσταση της μεγάλης σύνθλιψης, χωρίς να μπορέσει να φτάσε την ηλικία που γνωρίζουμε ότι έχει το σύμπαν μας – κάπου 13,5 δισεκατομμύρια χρόνια.\nΣτις μικρές κλίμακες αυτές οι διαφορετικές γεωμετρίες μοιάζουν πολύ. Ένα μυρμήγκι στην επιφάνεια ενός μήλου θα αντιλαμβανόταν το άμεσο περιβάλλον του ως τελείως επίπεδο και θα δυσκολευόταν να διαπιστώσει ότι το μήλο είναι κυρτό. Παρόμοια αν η καμπυλότητα του Σύμπαντος γινόταν εμφανής μόνο σε κλίμακες αρκετών δισεκατομμυρίων ετών φωτός θα μπορούσαμε να καταλήξουμε στην απατηλή αίσθηση ότι το σύμπαν μας είναι επίπεδο και η γεωμετρία του Ευκλείδεια. Μόνο στις πολύ μεγάλες κλίμακες, – μεγαλύτερες από τη λεγόμενη κλίμακα καμπυλότητας – οι διαφορές μεταξύ των γεωμετριών θα έδιναν σημαντικά αποτελέσματα ώστε να παρατηρηθούν.\n4. Ποιά γεωμετρία έχει το Σύμπαν μας;\nΗ βαρυονική μάζα ενός σμήνους μπορεί να βρεθεί προσθέτοντας τις μάζες των γαλαξιών που αποτελούν το σμήνος -τις οποίες πάλι συμπεραίνουμε από το φως τους – με τη μάζα του θερμού αερίου νέφους μεταξύ των γαλαξιών του σμήνους – την οποία βρίσκουμε από παρατηρήσεις ακτίνων Χ εκπεμπόμενες από το αέριο νέφος.\nΗ ολική μάζα μπορεί να βρεθεί με διάφορες μεθόδους. Οι κινήσεις των γαλαξιών του σμήνους, μας επιτρέπουν να καθορίσουμε το βάθος που έχει το "φρέαρ δυναμικού" της βαρύτητας και κατ’ επέκταση η συνολική μάζα που δημιουργεί αυτό το δυναμικό.\nΟ πληθωρισμός εξομαλύνει το σύμπαν καθώς παραδέχεται μια αρχική εποχή του όπου συνέβη πολύ γρήγορη επέκταση, κατά τη διάρκεια της οποίας εξαλείφθηκαν οποιεσδήποτε ανωμαλίες υπήρχαν πριν από τον πληθωρισμό. Στη συνηθισμένη θεωρία πληθωρισμού, όπως αναπτύχθηκε από τους Guth, Linde, Albrecht, και Steinhardt, αυτή η εξομάλυνση έκανε επίσης το Σύμπαν επίπεδο δημιουργώντας τελικά ένα σύμπαν με κρίσιμη πυκνότητα. Στο συνηθισμένο πληθωρισμό, ένα κρίσιμο σύμπαν θα μπορούσε κατ’ αρχή να αποφευχθεί αν ο πληθωρισμός ήταν μικρότερος, αλλά στην περίπτωση αυτή η εξομάλυνση σε πολύ μεγάλη κλίμακα θα παρέμενε ένα μυστήριο, που θα έκανε τη θεωρία του πληθωρισμού να χάσει αρκετή από την ελκυστικότητά της.\nΗ δημιουργία ενός ανοιχτού Σύμπαντος εντός μεμονωμένης φυσαλίδας. Η κάθετη διεύθυνση δείχνει τον χρόνο και οι οριζόντιες κατευθύνσεις είναι χωρικές κατευθύνσεις. Η τιμή του πεδίου inflaton είναι σταθερή στις διάφορες τομές και τα χρώματα δείχνουν την ψύξη του σύμπαντος καθώς κανείς περνάει στο εσωτερικό της φυσαλίδας. Η φυσαλίδα διαστέλλεται μέσα στον περιβάλλοντα χωροχρόνο ο οποίος διαστέλλεται πληθωριστικά παγιδευμένη μέσα στο ψευδο-κενό. Εμείς ζούμε στο εσωτερικό της φυσαλίδας.\nΣτον ανοιχτό πληθωρισμό μεμονωμένης φυσαλίδας υπάρχουν δύο εποχές πληθωρισμού. Στον πληθωρισμό ο ρυθμός της διαστολής ελέγχεται από ένα βαθμωτό πεδίο, γνωστό ως πεδίο inflaton. Το πεδίο inflaton θέλει να βρεθεί στον πυθμένα του φρέατος δυναμικού κυλώντας στα τοιχώματα του φρέατος, και καθώς το πεδίο κατεβαίνει ο ρυθμός της επέκτασης του σύμπαντος ελαττώνεται, και προοδευτικά τερματίζεται η εποχή του πληθωρισμού. Στον ανοιχτό πληθωρισμό, το πεδίο inflaton, αρχικά παραμένει παγιδευμένο σε ένα τοπικό ελάχιστο του δυναμικού. Ενώ το πεδίο βρίσκεται σ’ αυτό το ελάχιστο, μια πρώτη εποχή πληθωριστικής διαστολής συμβαίνει, κατά τη διάρκεια της οποίας το σύμπαν εξομαλύνεται. Πράγματι κατά τη διάρκεια αυτής της εποχής η συμμετρία του χωροχρόνου είναι τόσο μεγάλη ώστε καμιά ιδιαίτερη κατεύθυνση του χρόνου δεν προτιμάται από οποιαδήποτε άλλη. Βλέπε το παρακάτω σχήμα.\nΣύμφωνα με την κλασσική φυσική, αν το πεδίο inflaton παγιδευτεί στο τοπικό ελάχιστο δεν μπορεί να διαφύγει ποτέ. Στην κβαντομηχανική όμως, επιτρέπεται το πεδίο να περάσει μέσα από το φράγμα δυναμικού με το φαινόμενο σήραγγας. Αυτό το φαινόμενο σήραγγας συμβαίνει μέσω της δημιουργίας φυσαλίδας, η οποία διαστέλλεται, όπως περίπου διαστέλλεται μια φυσαλίδα μέσα σ’ ένα δοχείο με νερό που βράζει.\nΑναρτήθηκε στο planitikos.gr στις 11.6.12


Ο "Αθλητής της Χρονιάς" 2019 είναι ο νέος εταίρος της Opel\nΣτην ηλικία των 21 ετών, ο Niklas Kaul δεν είναι μόνον ο νεότερος αλλά και ο πρώτος Γερμανός πρωταθλητής στην ιστορία του δεκάθλου.\nΤώρα ο “Αθλητής της Χρονιάς” 2019 είναι ο νέος εταίρος της Opel.\nΗ εταιρεία του παραχωρεί το αμιγώς ηλεκτρικό Opel Corsa-e για χρήση σε προπονήσεις και αγώνες.\nΑπό την πλευρά του, ο αθλητής θα συμμετάσχει σε διαφημιστικές εκστρατείες και σε δραστηριότητες του δικτύου διανομέων της Opel σε όλη τη Γερμανία.\nΝέο Volkswagen Tiguan: Ανανεωμένο!\nΤο 2019, ήταν και πάλι το πιο δημοφιλές μοντέλο της μάρκας και ολόκληρου του Volkswagen Group, με περίπου 911.000 μονάδες να βγαίνουν από τη γραμμή παραγωγής.\nRenault CLIO: Άμεσα διαθέσιμο με κινητήρα diesel 1.5 Blue dCi\nΤο νέο Renault CLIO, η 5η γενιά του γαλλικού παγκόσμιου Best Seller, που βρίσκεται στην 1η θέση των ευρωπαϊκών πωλήσεων το 2020, ανεξαρτήτως κατηγορίας, έχει ήδη κατακτήσει και το ελληνικό κοινό.\nΜε όπλα του την ώριμη και, παράλληλα, εντυπωσιακή σχεδίαση αμαξώματος, την κορυφαία ποιότητα κατασκευής, τα σύγχρονα συστήματα υποβοήθησης οδήγησης, την άνεση υψηλού επιπέδου και τη σφραγίδα του Best in Class μοντέλου στην κατηγορία του, στις δοκιμές ασφαλείας του Euro NCAP, όπου έχει αποσπάσει την κορυφαία διάκριση των 5 αστέρων, αποτελεί την πιο ολοκληρωμένη και συναρπαστική πρόταση της κατηγορίας του και όχι μόνο.\n110 Χρόνια Alfa Romeo! (VIDEO)\nΗλεκτρικό, με μηδενικές εκπομπές ρύπων και γεμάτο ενέργεια’ αυτός είναι ο ορισμός του νέου Opel Mokka.\nΟ Γερμανός κατασκευαστής αποκαλύπτει τώρα τη δεύτερη γενιά του συμπαγούς bestseller, ένα δυναμικό, ολοκαίνουργιο Mokka που συνδυάζει άριστα το μοντέρνο στυλ με την απόλαυση.\nΠροσφέρει ηλεκτροκίνηση μηδενικών ρύπων, είναι άκρως αποδοτικό και πιο συμπαγές από ποτέ – άριστα προετοιμασμένο για την πόλη, αλλά και για ασφαλή ταξίδια στον αυτοκινητόδρομο.\nΗ ανακυκλωσιμότητα των οχημάτων θα αποτελέσει ένα από τα πλέον σημαντικά θέματα για την αυτοκινητοβιομηχανία μέσα στα επόμενα χρόνια.\nΟ Όμιλος PSA και η Peugeot έχουν δεσμευθεί για τη βέλτιστη χρήση των διαθέσιμων πόρων, ενσωματώνοντας στη στρατηγική τους τη χρήση πράσινων ή ανακυκλώσιμων υλικών, ώστε να υποστηρίζονται τα κανάλια ανακύκλωσης και να μειωθεί το περιβαλλοντικό τους αποτύπωμα.\nFord Focus με ήπια υβριδικούς κινητήρες EcoBoost Hybrid (video)\nBMW και Mercedes αναστέλλουν προσωρινά τη συνεργασία τους στον τομέα της αυτόνομης οδήγησης\nΤο BMW Group και η Mercedes-Benz AG αναστέλλουν προσωρινά τη συνεργασία τους στην εξέλιξη της τεχνολογίας αυτόνομης οδήγησης επόμενης γενιάς.\nΣυμπληρώνοντας στις 24 Ιουνίου 110 ζωής, η πορεία της Alfa Romeo έχει σημαδευτεί από τις μεγάλες επιτυχίες της μάρκας στους αγώνες αυτοκινήτου κάθε είδους.\nΑπό το θρυλικό Mille Miglia και το Targa Florio, μέχρι τις πίστες της Formula 1, όπου η Alfa Romeo κατέκτησε τα 2 πρώτα πρωταθλήματα του θεσμού, η μάρκα από το Μιλάνο συνέδεσε άρρηκτα το όνομα της με το στιλ, την οδηγική απόλαυση και το πάθος για διακρίσεις.\nΗ Opel συνεχίζει τον εξηλεκτρισμό της προϊοντικής γκάμα της με τη νέα πλήρως ηλεκτρική, κορυφαία έκδοση του Zafira Life, σημείο αναφοράς στα επιβατικά οχήματα πολλαπλών θέσεων.\nΑπολαυστικό στην οδήγηση, με εννέα καθίσματα και διαθέσιμο σε τρία μήκη, το νέο Zafira-e Life συνδυάζει όλα τα πλεονεκτήματα του αντίστοιχου μοντέλου με κινητήρα εσωτερικής καύσης, με την αθόρυβη οδήγηση και τις μηδενικές εκπομπές ρύπων – όλο και πιο επιτακτική ανάγκη στην εποχή μας. Επιπλέον, οι περισσότερες εκδόσεις του Zafira-e Life έχουν ύψος μικρότερο των 1,90m επομένως έχουν πρόσβαση σε στάνταρ υπόγεια γκαράζ – πολύ σημαντικό για μικρά λεωφορεία ξενοδοχείων. Έχοντας δυνατότητα σύνδεσης κοτσαδόρου, το Zafira-e Life μπορεί να ρυμουλκεί τρέιλερ έως 1.000kg.\nRenault CLIO με DOUBLE BONUS και όφελος έως 1.500€\nPEUGEOT: Τα καθίσματα αποτελούν μέρος του DNA της\nΗ PEUGEOT, με το ευρέως διαδεδομένο και καινοτόμο i-COCKPIT® σχεδόν σε ολόκληρη τη γκάμα της, έχει κάνει επανάσταση στο εσωτερικά των μοντέλων της και έχει δώσει ιδιαίτερη έμφαση στα καθίσματα, τα οποία γίνονται ολοένα και πιο συμπαγή και τεχνολογικά προηγμένα.\nMazda CX-30: Πολλαπλά βραβεία σχεδιασμού και ασφάλειας


Survivor: Όταν η Ελισάβετ πρωταγωνιστούσε σε σποτάκι της ΝΔ ως... Ελένη - Kliktv.gr\nSurvivor: Όταν η Ελισάβετ πρωταγωνιστούσε σε σποτάκι της ΝΔ ως… Ελένη\n3 Μαΐου 2017 067\nΗ Ελισάβετ Αϊνατζόγλου φαίνεται πως έιχε μια έφεση στον φακό πριν ακόμα μπει στο Survivor. Στο παρελθόν, όπως ήρθε στο φως της δημοσιότητας έχει πρωταγωνιστη΄σει και σε ένα προεκλογικό σποτ της Νέας Δημοκρατίας.\nΣε αυτό παρουσιαζόταν σαν φοιτήτρια, 19 ετών, με το όνομα Ελένη. Στο προεκλογικό σποτάκι τονιζόταν ότι η Ελλάδα πάει μπροστά με την Ελένη που αριστεύει στις σπουδές της και δίνει πραγματική αξία στο πτυχίο της.\nΗ ίδια εμφανίζεται χαμογελαστή, αποδίδοντας τον ρόλο της με τον καλύτερο τρόπο.


Ξενοδοχεία σε Dream Island | Αναζήτηση και σύγκριση ξενοδοχείων σε Dream Island\nΞενοδοχεία σε Dream Island\nΧρειάζεστε ιδέες για το πού να μείνετε; Τρία από τα φτηνά ξενοδοχεία με υψηλή βαθμολογία σε Dream Island είναι το Hotel Lumiere Nishikasai, το Hotel Lumiere Kasai και το Urayasu Beaufort Hotel με βάση τις κριτικές των χρηστών. Το Skyscanner Hotels είναι ένας γρήγορος, δωρεάν και απλός τρόπος να οργανώσετε τη διαμονή σας. Σε μερικά μόνο κλικ μπορείτε εύκολα να κάνετε αναζήτηση, να συγκρίνετε και να κάνετε κράτηση για τη διαμονή σας σε Dream Island κάνοντας κλικ απευθείας στον ιστότοπο του ξενοδοχείου ή του ταξιδιωτικού πράκτορα. Κάνοντας κράτηση μαζί μας, δεν προστίθενται χρεώσεις στη διαμονή σας. Για να ξεκινήσετε, προσθέστε απλά τις ημερομηνίες που θέλετε να ταξιδέψετε στο παραπάνω πλαίσιο αναζήτησης και θα σας βρούμε φτηνές προσφορές ξενοδοχείων. Εναλλακτικά, επιλέξτε από τις παραπάνω επιλογές ξενοδοχείων.\nΞενοδοχεία με την υψηλότερη βαθμολογία σε Dream Island\nΠοια αεροδρόμια είναι πιο κοντά στο κέντρο της πόλης σε Dream Island, ;\nΤο πλησιέστερο αεροδρόμιο σε Dream Island είναι το Τόκιο Χανέντα (HND) (12,19km). Άλλα κοντινά αεροδρόμια: Τόκιο Ναρίτα (52,21km)\nΕνοικίαση αυτοκινήτου σε: Dream Island\nΕντός και γύρω από Dream Island\nHotel Lumiere NishikasaiHotel Lumiere KasaiUrayasu Beaufort HotelSakura Sky HotelMoxy Tokyo KinshichoSotetsu Fresa Inn Tokyo-ToyochoGinza CrestonVia Inn Higashi GinzaAPA Hotel Shintomicho-EkikitaHotel Seaside EdogawaHotel Villa Fontaine Tokyo-Nihombashi HakozakiLotte City Hotel KinshichoSotetsu Fresa Inn Nihombashi KayabachoAPA Hotel TKP Tokyo Nishi-KasaiHotel Il Fiore KasaiComfort Hotel Tokyo Kiyosumi ShirakawaKeio Presso Inn Nihonbashi KayabachoHotel Hokke Inn NihonbashiCity Pension ZemKeikyu EX INN Higashiginza


Διάφορα αλλά όχι αδιάφορα 27 Μαρτίου 2019\nΗ Κυριακή του Πάσχα θα πέσει στις 28 Απριλίου, έτσι τα σχολεία της Πρωτοβάθμιας και της Δευτεροβάθμιας Εκπαίδευσης θα κλείσουν την Παρασκευή 19 Απριλίου και θα ανοίξουν πάλι τη Δευτέρα 6 Μαϊου.\nΟι μαθητές των Δημοτικών, Γυμνασίων, Γενικών Λυκείων και ΕΠΑΛ της χώρας θα μείνουν μακριά από τα σχολεία για 16 ημέρες.\nΗ επιστροφή τους το Μάιο ουσιαστικά θα σημάνει και τη λήξη της σχολικής χρονιάς, για όσους φοιτούν σε Γυμνάσια και Λύκεια αφού οι εβδομάδες μαθημάτων θα είναι λίγες.\nΜένει να ανακοινωθεί από το υπουργείο Παιδείας η επίσημη ημερομηνία λήξης των μαθημάτων των σχολείων για τη φετινή σχολική χρονιά.\nσχολεία Πάσχα Ηλιούπολη για όλους Ηλιούπολη διακοπές www.ilioupoligiaolous.gr ilioupoli\nΠροβλήθηκε 225 φορές


Indie Scenester that Loves Swearing: Touché Amoré - Parting The Sea Between Brightness And Me\nΟι από κάτω γαμιούνται πάλι. Φοιτητόνια που Αύγουστο μήνα στην Αθήνα δεν έχουν τίποτα καλύτερο να κάνουν. Δεν έχουν αμάξι να πάνε καμιά παραλία να λιώσουν στον ήλιο, αν και είμαι σίγουρος ότι τη θέση πάρκινγκ που προβλέπεται στο συμβόλαιο του ενοικίου την πληρώνουν και με το παραπάνω.\nΤους έχω δει μια φορά να βγαίνουν από το ασανσέρ. Ο τύπος είναι ο κλασσικός επαρχιώτης που πρόσκειται στη δεξιά παράταξη της σχολής του, κάτι που τον καθιστά αυτομάτως σ' αυτούς που ξεχωρίζουν. Τους έχοντες. Τους πολλά υποσχόμενους νέους. Αυτή από την άλλη είναι η κακομοίρα των ονείρων του. Ένα κορίτσι με το βλέμμα πάντα στο πάτωμα που όλες τις ώρες της μέρας είναι βαμμένη σαν πουτάνα. Για να του αρέσει. Τη λυπάμαι.\nΤο βραδινό τσιγάρο στο μπαλκόνι πριν κοιμηθώ τον ύπνο των νεκρών για να ξαναπάω στη δουλειά την επόμενη, αφού εμφανίστηκε αυτή, έχει πάρει μια ηδονοβλεπτική, ηδονοακουστική πιο σωστά, μορφή. Την ακούω να ωρύεται από το μεσημέρι πολλές φορές και προσπαθώ να διώξω τις εικόνες που αναπόφευκτα σχηματίζονται στο κεφάλι μου... Κάθε μέρα.\nΔεν έχουν και κλιματιστικό και το κάνουν με όλα τα παράθυρα ανοιχτά. Κάτι μάγκες βγαίνουν από τη γειτονιά στα μπαλκόνια το βράδυ και χειροκροτάνε, λένε τη μαλακία τους, το φοβερό ζευγάρι όμως δεν πτοείται... Εκεί, αγωνίζεται πυρετωδώς, αγκομαχώντας γι' ακόμα μία κορύφωση. Δικιά του, όχι δικιά της.\nΈχω σκεφτεί άπειρες φορές, μια μέρα που ο επιβήτορας θα λείπει, να κατέβω και να της ζητήσω ζάχαρη, μια τέτοια μαλακία. Τη φαντάζομαι να κλαίει στο κρεβάτι, να πλησιάζω και να της μιλάω, να τη ρωτάω τι την αναγκάζει να μένει μαζί του, αν αυτό ψάχνει πραγματικά... Δεν έχω κάνει τίποτα. Μπορεί να είναι ευτυχισμένη, μπορεί να κάνω λάθος, είμαι ο χειρότερος κριτής χαρακτήρα στον πλανήτη άλλωστε...\nΕκείνη τη μέρα στο ασανσέρ ο τύπος μου χαμογέλασε σχεδόν συνωμοτικά. Αυτός μπροστά, η μικρή ακολουθούσε. Η μικρή πάντα ακολουθεί. Αυτό το σιχαμένο χαμόγελό του... Σα να μοιραζόμαστε το ίδιο μυστικό. Δεν ξέρω τι περίμενε. Ένα βλέμμα μου ίσως, που θα του 'δινε κάτι σαν επιβράβευση, φαντάζομαι. Μια τόνωση του ανδρισμού του. Δεν του το 'δωσα. Χαιρέτησα με τη χαρακτηριστική, μάλλον ψυχρή ευγένειά μου και συνέχισα το δρόμο μου...\nΌπως έκλεινε η πόρτα, όμως, είδα ότι, φεύγοντας, η τύπισσα συνέχισε να περπατάει πίσω του. Δεν την αγκάλιασε, δεν της έπιασε το χέρι, δεν της μίλησε, δε γύρισε να την κοιτάξει καν. Σα να του προσέφερε μία υπηρεσία και τίποτα άλλο. Αυτό κατάλαβα. Αλλά μπορεί να κάνω και λάθος...\nΒγήκαν λόγω μέθης και όχι μόνο απ' το Raggedy Man στις 7:14 π.μ.\nrenos...0/1 1 Αυγούστου 2011 - 7:33 π.μ.\n"Τη φαντάζομαι να κλαίει στο κρεβάτι, να πλησιάζω και να της μιλάω, να τη ρωτάω τι την αναγκάζει να μένει μαζί του, αν αυτό ψάχνει πραγματικά... " να της βαζω στο πικ-απ belle & sebastian, μετα για να σκεφτει autechre, σε λιγο, λιγο house (οτι να' ναι, αρκει να "ανεβει") και στο τελος whitesnake "is this love"...επισης επειδης ειναι και καλοκαιρι, βαλε και το ΔΑΠιτη να ριχνει απ'εξω με το λαστιχο νερο στα τζαμια να νομιζετε οτι ειναι φθινοπωρο στη Βουλωνη κι εσυ να της το βουλωνεις!!! (τι καγκουρια!!!) Mηδενισμος ΤΩΡΑ\nSoul Auctioneer 1 Αυγούστου 2011 - 1:36 μ.μ.\nΓαμηστερό ψυχοφίξιον για εναν δίσκο αριστούργημα...\nvick 1 Αυγούστου 2011 - 2:35 μ.μ.\nΚαι γ*** τους δίσκοι.\nNadsat Orange 1 Αυγούστου 2011 - 4:51 μ.μ.\napolaustiko to psychofixion!\nalla pos mporeite na akoute tetoia kalokairiatika?!! krima giati mu arese to onoma tis bandas!\nΑνώνυμος 1 Αυγούστου 2011 - 10:14 μ.μ.\nΓαμηστερό indeed.Για το αλμπουμ πάλι δεν έχω ιδέα...\ninverted_a 2 Αυγούστου 2011 - 12:05 π.μ.\nΜα τη μπαναγία, ίδιος ο κκ μοίρης είσαι.\nΚαι μην γράψεις καμία εξυπνάδα, πες απλά ναι.\nRaggedy Man 2 Αυγούστου 2011 - 7:05 π.μ.\nΧμμμμ.... Θα σε κάνει πιστό μου αναγνώστη αυτό; "Απλά ναι" τότε.\nΑνώνυμος 2 Αυγούστου 2011 - 10:54 μ.μ.\nΩραίο κείμενο πάει οπωσδήποτε με το παραπάνω hardcore!\nPoor girl...Πειθήνειο όργανο του σέξ...Που ξέρεις όμως,το εναλλακτικό σενάριο εξέλιξης της ιστορίας είναι ότι αύριο μεθαύριο μπορεί να εξασφαλίσει μία ρουσφετοθέση μέσω του εραστή της.Η γνωστή ιστορία υποταγής λόγω ανασφάλειας!\nΕίμαι cruel το ξέρω!\nΑνώνυμος 3 Αυγούστου 2011 - 2:22 μ.μ.\nposo xairomai pou an akous indie gamas mono thn fantasia sou\nRaggedy Man 3 Αυγούστου 2011 - 3:00 μ.μ.\nΕνώ το τόσο ευφάνταστο nickname σου οφείλεται μάλλον στο ότι εσύ δεν τη γαμάς... Κρίμα το κορίτσι ρε...\nPsycho Soul 5 Αυγούστου 2011 - 6:36 μ.μ.\nxaxa...raggedy wraio keimeno re,poly eilikrines..mipws na grapsoume kana vivlio stin teliki?..rixnw protasi apo twra g tin dikia mas blogovision..rikse mou mail na ta syzitisoume..cheers\nbhoy 7 Αυγούστου 2011 - 8:53 μ.μ.\nΣ' έχω στην καρδιά μου...\nΠριν κάτι,πολλά,χρόνια υπέφερα από τον μαλάκα τον διπλανό μου!Ευτυχώς πήγε όξω,αλλά έχω τον παπάρα τον αδελφό του που μαλακίζεται με την παρέα του και παίζουν προ και ότι άλλο,είτε χειμώνα είτε καλοκαίρι,και εγώ γαμωσταυρίζω...\nΤο h/c που ακούμε είναι ο θάνατός τους!\nGreen Onion 8 Αυγούστου 2011 - 6:02 μ.μ.\nΜεγάλη αρρώστια ο δίσκος, τα 'παμε κι απο κοντά. hipster hardcore\nRaggedy Man 8 Αυγούστου 2011 - 6:05 μ.μ.\nΟ προηγούμενος λίιιιιγο καλύτερος, βέβαια... Δεν έχει να κάνει, από τις κυκλοφορίες της χρονιάς και εκτός HxC...\nScary Rabbit 23 Αυγούστου 2011 - 4:28 π.μ.\nΚαλά το κειμενάκι είναι απίστευτο.Με το δίσκο μ έβαλες στη πρίζα πάλι.Δε νομίζω ότι θα μου αφήσει κάτι δηλαδή ,αλλά κατεβαίνει για κανα ξεμπούκωμα μέσα - μέσα.\nLet's take a big pause, everyone...


Είναι ο χυμός σέλινου καλός για το δέρμα σας; – B by Nadia Boule arrow-right cart chevron-down chevron-left chevron-right chevron-up close menu minus play plus search share user email pinterest facebook instagram snapchat tumblr twitter vimeo youtube subscribe dogecoin dwolla forbrugsforeningen litecoin amazon_payments american_express bitcoin cirrus discover fancy interac jcb master paypal stripe visa diners_club dankort maestro trash\nΕίναι ο χυμός σέλινου καλός για το δέρμα σας;\nΟ χυμός σέλινου έχει γίνει πολύ δημοφιλής τα τελευταία χρόνια.\nΕίναι γνωστός για τις θετικές ιδιότητες που έχει για την υγεία του δέρματος και ορισμένοι ισχυρίζονται ότι βοηθά στη θεραπεία της ακμής.\nΩστόσο, μπορεί να αναρωτιέστε εάν αυτά τα χαρακτηριστικά υποστηρίζονται από την επιστήμη.\nΑντιμετωπίζει την ακμή;\nΑν και πολλοί άνθρωποι ορκίζονται ότι ο χυμός σέλινου μπορεί να θεραπεύσει την ακμή, καμία μελέτη δεν έχει αποδείξει ότι αυτό λειτουργεί.\nΗ ακμή είναι μια φλεγμονώδης κατάσταση του δέρματος που οδηγεί σε αποκλεισμένους πόρους. Οι κύριες αιτίες του περιλαμβάνουν την ηλικία, τη γενετική, τις ορμόνες, τη διατροφή και ορισμένα βακτηριακά στελέχη του Cutibacterium acnes (C. acnes).\nΑν και η ακμή έχει μελετηθεί εκτενώς, ορισμένοι ισχυρίζονται ότι προκαλείται από την υπερβολική παραγωγή σμήγματος - ένα λάδι στο δέρμα σας - λόγω της υπερφόρτωσης βακτηρίων Streptococcus. Λένε πως το αλάτι στο χυμό σέλινου σκοτώνει τον στρεπτόκοκκο και έτσι μειώνει την ακμή.\nΩστόσο, αυτοί οι ισχυρισμοί υπερκαλύπτουν την πολυπλοκότητα της ακμής και αγνοούν το γεγονός ότι αυτά τα βακτήρια μπορούν να βλάψουν και να βοηθήσουν την ανθρώπινη υγεία.\nΕάν το σώμα σας έχει παραπάνω επιβλαβή βακτήρια Streptococcus, ίσως χρειαστεί να πάρετε αντιβιοτικά και πρέπει πάντα να συμβουλευτείτε έναν επαγγελματία υγείας.\nΕπιπλέον, αν και το αλάτι έχει αντιβακτηριακές ιδιότητες για τη διατήρηση των τροφίμων και την υγεία των δοντιών, καμία έρευνα δεν υποστηρίζει την ιδέα ότι η περιεκτικότητα νατρίου που έχει ο χυμός σέλινου μειώνει τις βακτηριακές λοιμώξεις ή την ακμή.\nΟ χυμός σέλινου έχει χαμηλή περιεκτικότητα σε ζάχαρη και μια καλή αντικατάσταση ζαχαρούχων ποτών όπως είναι η σόδα, κάποιοι καφέδες και τα ενεργειακά ποτά. Η έρευνα συνδέει τη διατροφή με υψηλή περιεκτικότητα σε σάκχαρα με την αυξημένη ακμή και τη χαμηλή γλυκαιμικά διατροφή με τη μειωμένη ακμή.\nΜια χαμηλή γλυκαιμική διατροφή δίνει έμφαση σε τρόφιμα που δεν αυξάνουν γρήγορα τα επίπεδα σακχάρου στο αίμα σας. Αυτή η διατροφή περιλαμβάνει τροφές πλούσιες σε φυτικές ίνες όπως λαχανικά, δημητριακά ολικής αλέσεως, φακές, φασόλια και ορισμένα φρούτα όπως μούρα, μήλα και αχλάδια.\nΕάν αντικαταστήσετε τα ζαχαρούχα ποτά με χυμό σέλινου, μπορεί να παρατηρήσετε μείωση της ακμής λόγω λιγότερης ζάχαρης και περισσότερων φυτικών ινών στη διατροφή σας.\nΕπιπλέον, ο χυμός σέλινου είναι μια πλούσια πηγή βιταμινών, μετάλλων και αντιοξειδωτικών που μπορούν να βοηθήσουν στη μείωση της φλεγμονής.\nΔεδομένου ότι η ακμή είναι μια φλεγμονώδης κατάσταση, η κατανάλωση αντιφλεγμονωδών τροφών μπορεί να μειώσει το οξειδωτικό στρες και τα επίπεδα ορμονών όπως η ινσουλίνη που συμβάλλουν στην ακμή.\nΆλλα πιθανά οφέλη για το δέρμα\nΟ χυμός σέλινου μπορεί να έχει πολλά άλλα οφέλη για το δέρμα.\nΟ χυμός σέλινου αποτελείται κυρίως από νερό και μπορεί να σας βοηθήσει να ενυδατώσετε το δέρμα σας.\nΗ κατανάλωση αρκετών υγρών καθ 'όλη τη διάρκεια της ημέρας βοηθά στη διατήρηση των επιπέδων ενυδάτωσης ώστε να διατηρούνται τα κύτταρα του δέρματος σας καλά συντηρημένα. Όταν είστε αφυδατωμένοι, το δέρμα σας μπορεί να αρχίσει να φαίνεται θαμπό, γεγονός που ενισχύει τις λεπτές γραμμές και τις ρυτίδες.\nΩστόσο, η κατανάλωση υγρών δεν σχετίζεται με τη βελτίωση του ξηρού δέρματος. Το ξηρό δέρμα προκύπτει από μειωμένα επίπεδα προστατευτικού ελαίου στο δέρμα σας.\nΣυνιστώνται επίσης άλλα προληπτικά μέτρα, όπως η αλλαγή σαπουνιών, η χρήση ζεστού (όχι καυτού) νερού και η εφαρμογή κρέμας μετά από λίγα λεπτά από το μπάνιο.\nΩστόσο, η διαρκής ενυδάτωση είναι σημαντική για τη γενική υγεία και βοηθά το δέρμα σας να φαίνεται φρέσκο\nΑυξάνει τη διαθεσιμότητα θρεπτικών συστατικών στο δέρμα σας\nΟ χυμός σέλινου μπορεί να αυξήσει την ποσότητα των θρεπτικών συστατικών που αποστέλλονται στο δέρμα σας.\nΤα ενυδατικά αποτελέσματά του μπορούν να βοηθήσουν στην παροχή θρεπτικών συστατικών και στην απομάκρυνση απορριμμάτων σε όλο το σώμα σας - συμπεριλαμβανομένου του δέρματος σας/\nΕπιπλέον, ο χυμός σέλινου περιέχει πολλά θρεπτικά συστατικά που ενισχύουν την υγεία του δέρματος, όπως φυτικές ίνες, μαγνήσιο, ψευδάργυρο και βιταμίνες Α, Β, Γ και Κ.\nΓια παράδειγμα, η βιταμίνη C παίζει βασικό ρόλο στη σύνθεση κολλαγόνου, ενώ ο ψευδάργυρος είναι σημαντικός για την επούλωση των πληγών.\nΤέλος, τα αντιοξειδωτικά του μπορούν να βοηθήσουν στην προστασία του δέρματός σας και να του επιτρέψουν να αναζωογονηθεί πιο γρήγορα και πιο αποτελεσματικά.\nΗ επιλογή χυμού σέλινου αντί των ζαχαρούχων ποτών μπορεί να ωφελήσει το δέρμα σας.\nΜια δίαιτα με υψηλή περιεκτικότητα σε σάκχαρα συνδέεται με την αύξηση της γήρανσης του δέρματος μέσω μιας διαδικασίας γνωστής ως γλυκοζυλίωση.\nΕπομένως, η επιλογή ποτών με χαμηλή περιεκτικότητα σε ζάχαρη όπως ο χυμός σέλινου μπορεί να μειώσει τη συνολική πρόσληψη ζάχαρης και να ενισχύσει την υγεία του δέρματος.\nΔιατροφικά στοιχεία του χυμού σέλινου\nΟ χυμός σέλινου είναι γεμάτος θρεπτικά συστατικά και αποτελεί εξαιρετική προσθήκη στη διατροφή σας. Μόνο 1 φλιτζάνι (240 mL) παρέχει:\nΥδατάνθρακες: 9,5 γραμμάρια\nΖάχαρη: 5 γραμμάρια\nΑσβέστιο: 8% της ημερήσιας τιμής (DV)\nΦώσφορο: 5% του DV\nΝάτριο: 9% του DV\nΒιταμίνη Α: 7% του DV\nΒιταμίνη C: 16% του DV\nΒιταμίνη Κ: 74% του DV\nΕπιπλέον, προσφέρει μικρές ποσότητες μικροθρεπτικών συστατικών όπως χαλκό, ψευδάργυρο, φολικό οξύ, βιοτίνη και πολλές βιταμίνες Β. Είναι επίσης πλούσιο σε αντιοξειδωτικά φλαβονοειδών, τα οποία μπορούν να βοηθήσουν στη μείωση της φλεγμονής και του οξειδωτικού στρες στο σώμα σας.\nΤέλος, ο χυμός του σέλινου συγκεντρώνει τα θρεπτικά του συστατικά και σας επιτρέπει να καταναλώνετε περισσότερο σέλινο σε ένα ποτήρι.\nΟ χυμός σέλινου έχει χαρακτηριστεί ως θεραπεία και πολλοί πιστεύουν ότι θεραπεύει την ακμή.\nΠαρά αυτούς τους ισχυρισμούς, κανένα στοιχείο δεν δείχνει ότι μπορεί να σας απαλλάξει από την ακμή.\nΩστόσο, ο χυμός σέλινου είναι πλούσιος σε θρεπτικά συστατικά, αντιοξειδωτικά και νερό, τα οποία μπορούν να ενισχύσουν την υγεία και την αναζωογόνηση του δέρματος. Επιπλέον, είναι μια εξαιρετική εναλλακτική λύση για τα ζαχαρούχα ποτά και μπορεί ακόμη να βοηθήσει ορισμένα συμπτώματα ακμής.\nΕάν θέλετε να δοκιμάσετε το χυμό σέλινου, μπορείτε εύκολα να το κάνετε στο σπίτι χρησιμοποιώντας ένα μπλέντερ ή έναν αποχυμωτή.


Τα 10 χριστουγεννιάτικα παζαράκια και οι αγορές που δεν πρέπει να χάσεις - Larnakaonline.com.cy\nHome ΥΠΟΛΟΙΠΗ ΕΠΙΚΑΙΡΟΤΗΤΑ ΚΥΠΡΟΣ Τα 10 χριστουγεννιάτικα παζαράκια και οι αγορές που δεν πρέπει να χάσεις\nΤα 10 χριστουγεννιάτικα παζαράκια και οι αγορές που δεν πρέπει να χάσεις\nΑυτές τις γιορτές αγοράζουμε στολίδια, γλυκίσματα και δημιουργίες από τα Christmas bazaar.\nΜπορεί τα Χριστούγεννα να απέχουν ακόμη 25 μέρες περίπου, όμως ήδη προγραμματίστηκαν Χριστουγεννιάτικα bazzar για τις επόμενες μέρες από διάφορους διοργανωτές. Τι θα βρείτε σε αυτά; Γευστικά γλυκίσματα φτιαγμένα με μεράκι, χειροποίητες κατασκευές με άρωμα… γιορτών, αλλά και πολλά διακοσμητικά αντικείμενα ή αξεσουάρ. Και αγοράζοντάς τα ενισχύετε το έργο των διοργανωτών.\nΑς ρίξουμε μια ματιά στα παζάρια που ήδη έχουν ανακοινωθεί.\nΓερμανική Παραδοσιακή Χριστουγεννιάτικη αγορά\nΟ Κυπρο-Γερμανικός Πολιτιστικός Σύνδεσμος διοργανώνει και φέτος την Γερμανική Παραδοσιακή Χριστουγεννιάτικη αγορά την Κυριακή, 1 Δεκεμβρίου 2019 από τις 1 μ.μ. μέχρι τις 8 μ.μ. Φέτος η εκδήλωση μεταφέρεται στο Δημοτικό Πολυδύναμο Κέντρο Λευκωσίας, στην Νικηφόρου Φωκά 40, 1016, δίπλα στην Πύλη Αμμοχώστου. Χριστουγεννιάτικες παραδοσιακές γερμανικές λιχουδιές όπως Lebkuchen και Stollen, τα οποίες προμηθεύτηκε ο Σύνδεσμος ειδικά για την εκδήλωση κατευθείαν από τη Γερμανία θα διατίθενται σε προσιτές τιμές. Το κοινό θα μπορεί επίσης να βρει μια μεγάλη ποικιλία από πρωτότυπα χειροποίητα δώρα για τα αγαπημένα του πρόσωπα, καθώς και γερμανικά παραδοσιακά στολίδια για τα Χριστούγεννα.\n>> Κυριακή 1 Δεκεμβρίου, Δημοτικό Πολυδύναμο Κέντρο Λευκωσίας, 13.00-20.00.\nΜία από τις μεγαλύτερες και καλύτερες χριστουγεννιάτικες αγορές της Κύπρου θα στηθεί το Σάββατο 30 Νοεμβρίου μεταξύ 17:00-22:30 στην Πύλα. Άλλωστε ποιος είναι ο καλύτερος τρόπος για να καλωσορίσεις την επερχόμενη εορταστική περίοδο παρά να περιπλανηθείς γύρω από τα 100 του πάγκους, αγοράζοντας όμορφα χειροποίητα δώρα; Είναι το ιδανικό μέρος για να πάρετε δώρα και δστολίδια, καθώς και να δοκιμάσετε μερικά νόστιμα φαγητά, με ένα φλιτζάνι ζεστό glühwein (ζεστό κρασί), ενώ ακούτε Χριστουγεννιάτικες νότες.\nΗ είσοδος είναι € 1 ανά ενήλικα, τα παιδιά συνοδεύονται δωρεάν.\n>> Σάββατο 30 Νοεμβρίου, Πύλα, επ. Λάρνακας.\nΚοπιάστε σε μια Μοναδική Χριστουγεννιάτικη Έκθεση Χειροποίητων κατασκευών στην Λεμεσό που θα πραγματοποιηθεί στις 30 Νοεμβρίου & 1 Δεκεμβρίου, στην Αίθουσα Εκδηλώσεων του Παλαιού Λιμανιού. Οι εκθέτες εκεί θα παρουσιάσουν τα χειροποίητά τους είδη που περιλαμβάνουν χειροποίητα κοσμήματα, χάρτινα κοσμήματα με τεχνική οριγκάμι με βερνίκι, χειροποίητες τσάντες, χειροποίητες στολές για μικρούς σουπερήρωες, ρουχισμό, είδη σπιτιού, περιποίησης προσώπου και σώματος.\n>> Σάββατο 30 Νοεμβρίου & Κυριακή 1η Δεκεμβρίου, Παλιό Λιμάνι, Λεμεσός, 12.00. Πληρ. 96589077.\nΤο Χριστουγεννιάτικο Παζαράκι του Eléa Golf Club (που βρίσκεται στον παλιό δρόμο Αεροδρομίου – Γεροσκήπου) θα πραγματοποιηθεί την Κυριακή 1 Δεκεμβρίου από τις 10 το πρωί μέχρι τις 4 το απόγευμα. Περισσότεροι από 50 μικροπωλητές θα εκθέτουν και θα πουλάνε τόσο χειροποίητα όσο και εισαγόμενα ποιοτικά προϊόντα. Κεριά, Βιβλία, Χριστουγεννιάτικες Κάρτες, Κοσμήματα, Γλυκά, Κέικ, Κεραμικά και μια μεγάλη ποικιλία από Χριστουγεννιάτικα Δώρα θα είναι διαθέσιμα προς πώληση. Θα υπάρξει ένα πλήρες πρόγραμμα ψυχαγωγίας, καθ ‘όλη τη διάρκεια της ημέρας , που θα φιλοξενήσει τον Jason Collins από το Rock FM και θα περιλαμβάνει την Mellanie Ballard με την B S#arp Choir, την Celia Stavri, την Melissa Williams, την Kaela Santosh, όπως και επίδειξη μόδας από το «The Clothing Lounge». Σνακ και ποτά θα είναι διαθέσιμα, ενώ θα υπάρχει φιλανθρωπική τόμπολα για λογαριασμό του The Friends Hospice.\n>> Κυριακή 1 Δεκεμβρίου, Eléa Golf Club, Πάφος, 10.00-16.00.\nΦιλανθρωπικό παζαράκι “A very Merry Charity Party”\nΣτις 9 του Δεκέμβρη, το Moondog’s Bar and Grill διοργανώνει για 6η συνεχόμενη χρονιά το φιλανθρωπικό παζαράκι “A very Merry Charity Party”! Φίλοι επαγγελματίες και ερασιτέχνες θα πωλούν γλυκά, χριστουγεννιάτικα στολίδια, ρούχα, αξεσουάρ και πολλά πολλά άλλα… όλα για καλό σκοπό! Το πρόγραμμα θα αρχίσει στις 17:00, στις 18:00 την εμφάνισή του θα κάνει ο Μάγος Stavros Sophocleous [Steve Magic] (κόστος παράστασης €3), ενώ στις 19:30 θα υπάρχει ζωντανή μουσική από το συγκρότημα ΣΥΝ ΠΛΗΝ. Τα καθαρά έσοδα από τις πωλήσεις των ειδών που θα διατεθούν και οι καθαρές εισπράξεις του Moondog’s εκείνης της βραδιάς, καθώς και όλα τα έσοδα από την παιδική παράσταση θα δοθούν με πολλή αγάπη στον ΠΣΣΓΠ – Μοναδικα Χαμογελα. Ένα Χριστουγεννιάτικο απόγευμα προσφοράς και αγάπης.\n>> Δευτέρα 9 Δεκεμβρίου, Moondog’s Bar and Grill, Λευκωσία, 17.00.\nΜετά από πέντε εορταστικά και επιτυχημένα Χριστουγεννιάτικα παζαράκια, γεμάτα από κόσμο όλων των ηλικιών, το Τεχνόπολις 20 για ακόμη μια χρονιά σας προσκαλεί στο 6ο Χριστουγεννιάτικο παζαράκι του, το Σάββατο, 7 Δεκεμβρίου 2019, από τις 10 το πρωί μέχρι τις 5 το απόγευμα. Το Τεχνόπολις 20 θα φιλοξενήσει καλλιτέχνες, δημιουργούς επαγγελματίες και ερασιτέχνες αλλά και εθελοντικούς οργανισμούς, που θα βρίσκονται εκεί με τις δημιουργίες και θα εκθέματά τους, ιδανικά για τα χριστουγεννιάτικά σας δώρα και όχι μόνο. Εκεί θα βρείτε χειροποίητες δημιουργίες και κατασκευές όπως κοσμήματα, χριστουγεννιάτικα στολίδια, τσάντες, εσάρπες, βιβλία, παραδοσιακά εδέσματα, γλυκά και πολλά άλλα. Απολαύστε επίσης τον καφέ και το γλυκό σας στον όμορφο χώρο και κήπο του Τεχνόπολις 20 σε μια εορταστική ατμόσφαιρα. Παράλληλα θα υπάρχουν εκπλήξεις για τους μικρούς μας φίλους και τις οικογένειές τους.\n>> Σάββατο, 7 Δεκεμβρίου, Τεχνόπολις 20, Πάφος, 10.00-17.00. Για περαιτέρω πληροφορίες και συμμετοχές επικοινωνήστε στο 70002420 ή στο [email protected]\nΗ Αποθήκη 79 σε προσκαλεί στο Χριστουγεννιάτικο Παζαράκι ‘Once Upon a Christmas Time Bazaar’ στην Αποθήκη 79 στις 7 (11:00 – 19:00) & 8 Δεκεμβρίου 2019 (11:00 – 17:00) στη Λάρνακα. Είναι μια ευκαιρία για τους τοπικούς και τους γύρω εικαστικούς και εκθέτες να πουλούν και να εκθέτουν τα μοναδικά και χειροποίητα τους πράγματα. Είσοδος: Δωρεάν για όλους, ενώ στο χώρο θα υπάρχουν Coffee shop και Κάστανα.\nΠΡΟΓΡΑΜΜΑ: Εργαστήριο με χριστουγεννιάτικες κατασκευές για τα παιδιά με την Art Studio- Christiana Sofokli (Σάββατο:12:00-14:00 & 16:00-18:00 & Κυριακή: 12:00-14:00), Face Painting / Μπαλονοκατασκευές (Σάββατο 12:00-14:00 & 16:00-18:00, Κυριακή: 12:00-14:00). Φωτογραφηθείτε με το Baby shark από το fantasticeshop.com το Σάββατο: 12:00 -12:30). Τέλος μουσική από τον DJ Andre το Σάββατο 11:00 – 14:00 & 16:00 – 18:00.\n>> Σάββατο 7 & Κυριακή 8 Δεκεμβρίου, Αποθήκη 79, Λάρνακα.\nΤο Τhe Christmas Fair (Χριστουγεννιάτικο Παζαράκι) που διοργανώνεται την Κυριακή, 15 Δεκεμβρίου 2019, στο Ξενοδοχείο St. Raphael από τις 10.00-20.00 θα σε βάλει για τα καλά στο κλίμα των γιορτών, ενώ ταυτόχρονα θα σου δώσει την ευκαιρία να κάνεις τις αγορές σου, να πάρεις δώρα για φίλους και την οικογένεια και να περάσεις ευχάριστα. Εκεί λοιπόν θα συγκεντρωθούν διάφοροι δημιουργοί, οι οποίοι θα σου παρουσιάσουν τη δουλειά τους. Προϊόντα τέχνης, χειροτεχνίες, φυσικά προϊόντα, σπιτικά γλυκά, χριστουγεννιάτικες λιχουδιές, από όλα θα έχει. Ακόμα και παιδική γωνιά με εργαστήρια και δωρεάν ψυχαγωγία για τα παιδιά. Είσοδος €2 (παιδιά κάτω των 12 ετών δωρεάν). Όλα το έσοδα θα στηρίξουν άπορες οικογένειες στη Λεμεσό κατά τις γιορτές των Χριστουγέννων.\n>> Κυριακή, 15 Δεκεμβρίου, Ξενοδοχείο St. Raphael, Λεμεσός, 10.00-20.00.\nChristmas market στο χωριό\nΣτο Agrovino Wine Bar, το υπέροχο wine bar που φιλοξενεί η Λόφου, κυρίαρχο στοιχείο είναι η πέτρα και το ξύλο, συνδυάζει την παράδοση με την ποιότητα και την αυθεντικότητα. Εδώ λοιπόν όλα τα Σαββατοκύριακα του Δεκέμβρη θα στηθεί έξω από τον χώρο του Agrovino ένα Christmas market, όπου θα σερβίρεται ζεστό κρασί, σούπες και άλλα προϊόντα που θα φτιάξουν κάτοικοι του χωριού.\nΤο Christmas Market θα λειτουργεί και στις 25, 26, 30, 31 Δεκ και 1η Ιαν.\n(25470002) Οδός Σταυρού, Λόφου, επ. Λεμεσού.\nprevious Τον ψάχνει η Αστυνομία: Δραπέτευσε από το Ψυχιατρείο Αθαλάσσας\nnext Κατάλογος ΕΕ για 94 μη ασφαλή προϊόντα


Άλλη μία φορά η συνεργασία μεταξύ δύο Υπηρεσιών οδηγεί παραβάτες ενώπιον της Δικαιοσύνης | PoliceNET of Greece\nΜε κορωνοϊό ή μη η Αστυνομία δεν ξεχνά την πρωταρχικής της αποστολή, δηλαδή την πρόληψη και καταστολή του εγκλήματος.\nΗ ομάδα ΔΙ.ΑΣ Κορωπίου 306-1/ Α’ Αλλαγής την 20-11-2020 προσήγαγε δύο άτομα «ΡΟΜΑ» καθώς διαπιστώθηκε να έχουν στην κατοχή τους υλικά που χρησιμοποιούνται για την παροχή ρεύματος σε βιομηχανικούς πελάτες χαμηλής τάσεως, την κατοχή των οποίων δεν μπορούσαν να δικαιολογήσουν.\nΤο Τ.Α. Κρωπίας άρχισε προανάκριση και έπειτα από συλλογή πληροφοριών και μεθοδευμένες έρευνες διακρίβωσε ότι τα υλικά αυτά ανήκουν στη «ΔΕΔΔΗΕ Α.Ε.» όπως αυτό επιβεβαιώθηκε και από αρμόδιο υπάλληλο της εταιρείας, με αποτέλεσμα να συλληφθούν τα άτομα και να οδηγηθούν στο αυτόφωρο.\nΗ ίδια ομάδα ΔΙ.ΑΣ στις 23:45 της 21/11/2020 παίρνει σήμα απ’ το ΚΑΔ για συναγερμό σε φαρμακείο. Φτάνοντας εκεί, διαπιστώνει σπασμένη τη πρόσοψη του φαρμακείου και ενεργεί αναζητήσεις.\nΚοντά στο σημείο εντοπίζει «γνωστό» ημεδαπό και πολλάκις σεσημασμένο για κλοπές και τον προσαγάγει στο ΤΑ Κρωπίας.\nΟι συνάδελφοι του ΤΑ ενεργώντας αστραπιαία, κάνοντας άριστη προανάκριση διασταύρωσαν ότι το ανωτέρω άτομο, εκτός του φαρμακείου, είχε ενεργήσει κλοπή λίγο νωρίτερα και σε φούρνο, ενώ φέρεται να έχει πράξει άλλες επτά!τουλάχιστον κλοπές σε καταστήματα του Κορωπίου.\nΟ συλληφθείς ομολόγησε τις πράξεις του, του βεβαιώθηκε και πρόστιμο για παραβίαση των όρων πρόληψης διασποράς COVID-19 και θα οδηγηθεί στον εισαγγελέα.\nΓια το πόσο «γνωστό» είναι αυτό το άτομο ας αναφέρουμε ενδεικτικά ότι τον Αύγουστο είχε συλληφθεί ξανά για κλοπές σε καταστήματα από αστυνομικούς της ΥΑΝ/ΑΑ και του ΤΑ Κρωπίας, ενώ για τη δράση του είχε γίνει εκτεταμένο ρεπορτάζ από μεγάλο τηλεοπτικό σταθμό.\nΠαράλληλα με τη σύλληψη του ημεδαπού, από την περιπολία Ασφαλείας Κορωπίου συνελήφθη και έτερος ημεδαπός στη κατοχή του οποίου βρέθηκαν ναρκωτικές ουσίες.\nΠολλά συγχαρητήρια στους συναδέλφους για τις διαδοχικές επιτυχίες τους!!\nΔευτέρα, Νοέμβριος 23, 2020 - 12:46


Λαϊκή Επιτροπή Καλαμαριάς ΚΥΡΙΑΚΙΔΟΥ 18 ΜΕ ΤΡΑΠΕΖΟΥΝΤΟΣ ΓΩΝΙΑ : Μαζικό συλλαλητήριο και στη Θεσσαλονίκη\nΜαζικό συλλαλητήριο και στη Θεσσαλονίκη\nΣε κεντρικό σύνθημα «Ενάντια στα μέτρα τους παίρνουμε τα μέτρα μας», χιλιάδες εργαζόμενοι, άνεργοι, συνταξιούχοι, αυτοαπασχολούμενοι, γυναίκες και νέοι διαδήλωσαν χτες στη Θεσσαλονίκη, ενάντια στο νέο αντιλαϊκό πακέτο που φέρνουν κυβέρνηση και κουαρτέτο. Ταυτόχρονα, κατήγγειλαν την επίθεση των ΗΠΑ στη Συρία και απαίτησαν απεμπλοκή της Ελλάδας από τους ιμπεριαλιστικούς σχεδιασμούς.\nΣτο συλλαλητήριο παραβρέθηκαν επίσης οι αντιπροσωπείες κομμουνιστικών οργανώσεων νεολαίας που συμμετέχουν στη διεθνιστική εκδήλωση για το Προσφυγικό που διοργανώνει η ΚΝΕ σήμερα στη Θεσσαλονίκη.\nΤην κεντρική ομιλία έκανε η Νόπη Μουστακίδου, πρόεδρος του Πανελλαδικού Σωματείου Εργαζομένων στην επιχείρηση «Καρυπίδης» (πρώην «Αρβανιτίδης»). Σημείωσε ότι οι αγώνες που οργάνωσαν και οργανώνουν οι ταξικές δυνάμεις, με συμμετοχή εργαζομένων από όλους τους κλάδους, τσαλακώνουν την εικόνα που προσπαθεί να περάσει η κυβέρνηση, ότι τα μέτρα έχουν τάχα τη συναίνεση του λαού για να μην κινδυνέψει η αξιολόγηση. «Κάνουμε καθαρό», τόνισε, «ότι τα σωματεία και οι οργανώσεις που συγκροτούμε το ΠΑΜΕ θα υπερασπίσουμε τα συμφέροντα των εργαζομένων στη δουλειά, στο μισθό, στη σύνταξη, στην Υγεία, στην Πρόνοια, στην Παιδεία, στον Πολιτισμό και την Ειρήνη κάτω από οποιεσδήποτε συνθήκες. Δεν δεχόμαστε κανέναν περιορισμό στη συνδικαλιστική δράση και οργάνωση. Δεν δεχόμαστε η χώρα μας, τα λιμάνια μας, τα νησιά μας, τα αεροδρόμιά μας, να γίνουν βάσεις και ορμητήρια για τις ιμπεριαλιστικές σφαγές και τα παιδιά μας που υπηρετούν στο στρατό κρέας για τα κανόνια τους».\nΣτη συγκέντρωση στο Αγαλμα Βενιζέλου, χαιρέτισε επίσης ο Γιώργος Ευθυμιάδης, γγ του Σωματείου Εργατοϋπαλλήλων «Κόκα Κόλα» Θεσσαλονίκης και μέλος της διοίκησης της ΠΟΕΕΠ.\nΑκολούθησε διαδήλωση στους δρόμους της πόλης η οποία ολοκληρώθηκε στο σημείο εκκίνησης, στο Αγαλμα Βενιζέλου.\nΜαχητικές κινητοποιήσεις πραγματοποιήθηκαν σε όλες τις πόλεις της Μακεδονίας και της Θράκης. Από την Αλεξανδρούπολη και την Καβάλα, μέχρι την Καστοριά, ο εργαζόμενος λαός διαδήλωσε ενάντια στην ιμπεριαλιστική επέμβαση των ΗΠΑ στη Συρία και έστειλε μήνυμα ενάντια στη νέα σαρωτική επίθεση κυβέρνησης - κουαρτέτου.\nΑναρτήθηκε από GIORGOS στις 2:21 π.μ.


Wall Street Journal: Αλλάζει το ρεύμα για την Ελλάδα – The Panhellenic Post\nWall Street Journal: Αλλάζει το ρεύμα για την Ελλάδα\nΗ επιστροφή της Ελλάδας στις αγορές ομολόγων την περασμένη εβδομάδα ήταν συμβολικά μία σημαντική στιγμή για την κρίση του ευρώ, αναφέρει δημοσίευμα της εφημερίδας Wall Street Journal, με τίτλο: «Το ρεύμα γυρίζει για την Ελλάδα- και την Ευρωζώνη».\nΗ ζήτηση ύψους 20 δισ. ευρώ από ξένους επενδυτές για το 5ετές ομόλογο, της χώρας που ήταν στο επίκεντρο της κρίσης, με απόδοση χαμηλότερη από 5%, δείχνει ότι η αγορά τώρα πιστεύει πως η Ελλάδα θα παραμείνει στην Ευρωζώνη, ότι δεν θα καταρρεύσει στο χάος και ότι η όποια περαιτέρω ελάφρυνση του χρέους της θα δοθεί από τους δημόσιους παρά τους ιδιώτες πιστωτές της. Πριν έναν χρόνο, λίγοι ήταν αυτοί που θα έβαζαν το στοίχημα αυτό, αναφέρει ο αρθρογράφος της εφημερίδας Σάιμον Νίξον.\nΑυτή ήταν, όμως, προσθέτει ο αρθρογράφος, η τελευταία μόνο από μία σειρά εξελίξεων εφέτος, που δείχνουν πόσο πολύ έχει αλλάξει το κλίμα στην αγορά σε σχέση με τη Νότια Ευρώπη. Η μεταβολή ξεκίνησε τον Ιανουάριο, όταν η κρατικοποιημένη ισπανική τράπεζα Bankia μπόρεσε να εκδώσει μη καλυμμένα ομόλογα. Έκτοτε, η Μαδρίτη πούλησε σε διεθνείς επενδυτές μετοχές της Bankia και άλλες ισπανικές τράπεζες -μαζί με ιταλικές, αυστριακές, ακόμη και ελληνικές- άντλησαν κεφάλαια. «Η αγορά τραπεζικών μετοχών αποτελεί μεγαλύτερο στοίχημα για την οικονομική ανάκαμψη από την αγορά κρατικών ομολόγων, καθώς δεν υπάρχει (για τις πρώτες) η σιωπηλή εγγύηση της Ευρωπαϊκής Κεντρικής Τράπεζας» σημειώνει ο Νίξον.\n«Το κύμα των ροών κεφαλαίων σε περιουσιακά στοιχεία χωρών σε κρίση έρχεται εν μέσω αυξανόμενων ενδείξεων, ότι η Νότια Ευρώπη “έχει περάσει τα δύσκολα” (has turned the corner).\nΤο σημαντικό είναι ότι μειώνεται τώρα η ανεργία: Το ποσοστό της ανεργίας κορυφώθηκε στο 15,1% στην Ιρλανδία στις αρχές του 2012, στο 17,5% στην Πορτογαλία στις αρχές του 2013 και στο 26,5% στα μέσα του 2013 στην Ισπανία» σημειώνει ο επικεφαλής οικονομολόγος της τράπεζας Berenberg, Χόλγκερ Σμίντινγκ.\n«Η ανεργία μειώνεται τώρα και στην Ελλάδα», τονίζεται στο δημοσίευμα. «Η μείωση της ανεργίας» επισημαίνεται «ενισχύει την εγχώρια εμπιστοσύνη και δαπάνη. Η εμπιστοσύνη επωφελείται επίσης από την αύξηση των τιμών των περιουσιακών στοιχείων, δηλώνουν κάποιοι τραπεζίτες. Οι προβλέψεις για τον ρυθμό ανάπτυξης της Ευρωζώνης αλλάζουν συνεχώς ανοδικά του τελευταίους έξι μήνες. Αν και η ΕΚΤ συνεχίζει να προειδοποιεί ότι η πρόβλεψή της για ανάπτυξη 1,2% εφέτος ενέχει κινδύνους, οι πολιτικοί από το Βερολίνο και τη Μαδρίτη έως τη Λισαβόνα και το Παρίσι εκφράζουν την πεποίθησή τους ότι η ανάπτυξη είναι υψηλότερη από τις επίσημες προβλέψεις».\nΟ Νίξον σημειώνει ότι το δημοσιονομικό πρόβλημα της Ευρωζώνης έχει αντιμετωπισθεί, καθώς τα δημοσιονομικά ελλείμματα των περισσότερων χωρών έχουν μειωθεί σε επίπεδο που η σχέση χρέους τους ως προς το ΑΕΠ θα έπρεπε να αρχίσει να μειώνεται από εφέτος.\nΕπίσης, αναφέρει, έχει αντιμετωπισθεί και το πρόβλημα του ισοζυγίου των εξωτερικών συναλλαγών των χωρών που είναι σε κρίση: Η Πορτογαλία, η Ισπανία, η Ελλάδα και η Ιρλανδία έχουν κλείσει τα μεγάλα ελλείμματα τρεχουσών συναλλαγών τους, γεγονός που σημαίνει ότι δεν χρειάζονται πλέον δάνεια από το εξωτερικό για να πληρώσουν τις εισαγωγές τους. Η Νότια Ευρώπη είναι επίσης σε καλό δρόμο για να αντιμετωπίσει το πρόβλημα ανταγωνιστικότητάς της, χάρη στη μεγάλη μείωση του κόστους εργασίας της σε σχέση με της Γερμανίας.\nΑυτό που παραμένει, προσθέτει ο αρθρογράφος, είναι το σημαντικό πρόβλημα του χρέους και συνδεδεμένο με αυτό είναι το πρόβλημα της ανεργίας, που όσο επιμένει θα αποτελεί κίνδυνο για την πολιτική σταθερότητα. Το χρέος ανέρχεται στο 172% του ΑΕΠ στην Ελλάδα, στο 125% στην Ιρλανδία, το 129% στην Πορτογαλία, το 133% στην Ιταλία και στο 93% στην Ισπανία.\n«Ένα τόσο υψηλό χρέος αφήνει την Ευρωζώνη εκτεθειμένη σε σοκ, που μπορεί να προέλθουν από μία αυστηρότερη νομισματική πολιτική των ΗΠΑ, από την επιβράδυνση της κινεζικής οικονομίας ή την ένταση στην Ουκρανία. Το υψηλό χρέος αποτελεί επίσης δυνητικό βάρος στην ανάπτυξη, καθώς η αυστηρή δημοσιονομική πολιτική και η απομόχλευση του ιδιωτικού τομέα μειώνουν την εγχώρια ζήτηση. Η αντιμετώπιση αυτού του προβλήματος είναι ακόμη δυσκολότερη στο τρέχον περιβάλλον χαμηλού πληθωρισμού».\nΗ αντιμετώπιση αυτού του προβλήματος χρέους εξαρτάται από την ανάπτυξη, τονίζει ο Νίξον. «Ορισμένοι υποστηρίζουν ότι αναγκαία προϋπόθεση για την ανάπτυξη είναι μία δημοσιονομική ή νομισματική ώθηση. Αλλά, δεν είναι μεγάλη η συναίνεση στο πόσο όφελος θα απέφεραν ένα γερμανικό πρόγραμμα υποδομών ή ένα πρόγραμμα αγοράς ομολόγων από την ΕΚΤ ή ένα αρνητικό επιτόκιο- ή ακόμη αν θα έκαναν περισσότερο κακό από καλό».\n[Ελλάδα], [Οικονομία], [Πολιτική]\nΕξηγήσεις από τα Lidl για το νωπό αρνί των 3,99 ευρώ/κιλό ζήτησε το υπουργείο Ανάπτυξης


Αλλαξομπαλιές: Μίλαν – Ατλέτικο Μαδρίτης: Πόλεμος εποχών!\nΜίλαν – Ατλέτικο Μαδρίτης: Πόλεμος εποχών!\nΚαιρός ήταν! Ο χορός του Τσάμπιονς Λιγκ ανοίγει και πάλι και τα αστέρια παρατάσσονται στα Ευρωπαϊκά γήπεδα για πρώτη φορά το 2014. Έτσι, μία από τις πόλεις που πρόκειται να ζήσει αυτή τη χαρά από αύριο είναι και το Μιλάνο!\nΑπεσταλμένος των Αλλαξομπαλιών στο Μιλάνο\nΜίλαν εναντίων Ατλέτικο Μαδρίτης. Μία σύγκρουση με έντονο και εμφανές το στοιχείο της αντίθεσης. Σε ποδοσφαιρική άνοιξη οι Ισπανοί που κοιτάζει προς ότι χρυσό υπάρχει εντός και εκτός συνόρων (πλην κυπέλλου) ύστερα από σχεδόν 20 χρόνια, μαρασμένη, άοσμη, και άχρωμη η Μίλαν που ψάχνει απελπισμένα ένα καλό αποτέλεσμα ώστε να δώσει μια ελπίδα στους φιλάθλους της.\nΜέσα λοιπόν σ’ αυτήν την κατάσταση ακόμη κι εδώ, στο Μιλάνο, οι Ροσονέρι δε μπορούν να χαρακτηριστούν φαβορί. Αντίθετα, θα είναι πολύ ευχαριστημένοι ακόμη και με την ισοπαλία κόντρα στο ποδοσφαιρικό Γολιάθ, δηλαδή τους Ισπανούς. Αυτό ακούγεται έντονα και στους δρόμους, στα μπαρ που ετοιμάζονται για το παιχνίδι, στο μετρό, παντού. Κανείς δε βγάζει εκείνο το συναίσθημα της αισιοδοξίας άλλων ετών. Υπάρχει φόβος και είναι εμφανής. Ο φόβος του διασυρμού…\nΠάμε τώρα στα πιο αγωνιστικά θέματα, εκεί όπου οι δύο προπονητές, νεαροί σε ηλικία δεν αναμένεται να αλλάξουν πολλά. Στους φιλοξενούμενος, ο Ντ. Σιμεόνε αναμένεται να χρησιμοποιήσει όλα τα όπλα του, αποσκοπώντας στην όσο το δυνατόν πιο σύντομη διαδικασία. Αυτό που πρόκειται να δούμε από τους Ροχιμπλάνκος είναι το 4-4-2, με αρκετά τρεξίματα στα πλάγια. Πιο συγκεκριμένα, η κίνηση της Μίλαν τελευταία να χρησιμοποιήσει τις πλευρές στην επίθεση, θα οδηγήσει τον Αργεντινό τεχνικό στη σύμπτυξη των ακραίων μπακ με τους ακραίους χαφ στην άμυνα. Το έχει ξανακάνει άλλωστε, στο παιχνίδι με τη Μπαρτσελόνα όταν αφόπλισε εντελώς τις προωθήσεις των ακραίων αμυντικών. Επιπλέον επιθετικά αναμένεται να δούμε συχνά την ανάπτυξη με τη χρήση του overlap και σέντρα καθώς, αν πάει όπως η Μπαρτσελόνα πέρυσι να χτυπήσει από τον άξονα, το αποτέλεσμα θα είναι το μπλοκάρισμα των επιθέσεων. Ο λόγος είναι ότι η Μίλαν θα κρατήσει κοντά τις γραμμές της χρησιμοποιώντας άμυνα διπλής ζώνης.\nΣτους γηπεδούχους τα πράγματα είναι απλά. Η συνταγή του 4-3-3 θα προσπαθήσει να δημιουργήσει κενά στην αντεπίθεση. Η γνώμη μου είναι πως η χρησιμοποίηση του Κακά μόνο μειονεκτήματα μπορεί να προσφέρει στο αγωνιστικό κομμάτι καθώς δεν έχει τρεξίματα και αμυντικά δε μαρκάρει σχεδόν καθόλου. Αντίθετα, μία κίνηση τύπου, Μουντάρι θα βοηθούσε στην ανασταλτική λειτουργία προσφέροντας και το απαραίτητο τρέξιμο στον κενό χώρο. Κατά τα άλλα, όπως ανέφερα και πιο πάνω ο Κλ. Ζέεντορφ θα προσπαθήσει να ανοίξει την άμυνα των Iσπανών από τα πλάγια παρόλο τους τραυματισμούς των παικτών που αγωνίζονται εκεί. Κοντολογίς, η ομάδα θα προσπαθήσει να κρατήσει το μηδέν παθητικό ώστε να μπορεί να κοιτάξει με περισσότερες ελπίδες τη ρεβάνς στη Μαδρίτη.\nΠρόκειται σίγουρα για ένα πολύ ενδιαφέρον ζευγάρι όπου πολύ δύσκολα θα ξεκαθαρίσει από τα πρώτα 90 λεπτά. Η άποψή μου είναι ότι τελικά η Ατλέτικο Μ. θα καταφέρει να πάρει την πρόκριση έστω και δύσκολα. Τώρα όσο για το αυριανό ματς, δύσκολα πιστεύω ότι θα περάσει τα 2-3 γκολ.\nΥ.Γ.: Σα Blog θα έχουμε τη χαρά να δώσουμε το παρόν στο αυριανό ματς από τις κερκίδες του Σαν Σίρο. Ένα οπωσδήποτε μεγάλο γεγονός όπου οι Αλλαξομπαλιές θα δηλώσουν το παρόν και θα σας μεταφέρουν τις εξελίξεις!\nΕνότητα: Δημήτρης Σακελλάρης, Ισπανία, Ιταλία, Abroad\nΑνώνυμος 19 Φεβρουαρίου 2014 - 2:25 π.μ.


Περιπέτεια για 10 δανούς τουρίστες που έπεσαν στη θάλασσα για να σωθούν από τις φλόγες (video)\nΣώοι εντοπίστηκαν οι 10 αγνοούμενοι τουρίστες, οι οποίοι εξαιτίας της πυρκαγιάς στην ανατολική Αττική έπεσαν στη θάλασσα για να σωθούν από την πυρκαγιά στην περιοχή της Ραφήνας. Τελικά η περιπέτειά τους τελείωσε. Οι πρώτοι πέντε περισυνελέχθησαν από το επιβατηγό-ταχύπλοο σκάφος «Super Runner».\nΠρόκειται για Δανούς τουρίστες -τρία παιδιά με τους δύο γονείς. Οι αγνοούμενοι εντοπίστηκαν δύο μίλια έξω από το λιμάνι της Ραφήνας. Το πλοίο εκτελούσε το δρομολόγιο Τήνο-Ραφήνα. Λίγο αργότερα ελικόπτερο του λιμενικού σώματος εντόπισε και τους υπόλοιπους πέντε τουρίστες. Αυτή τη στιγμή βρίσκεται σε εξέλιξη επιχείρηση των σωστικών συνεργείων για τη διάσωσή τους.\nTGBNEWS: Περιπέτεια για 10 δανούς τουρίστες που έπεσαν στη θάλασσα για να σωθούν από τις φλόγες (video)


Τον έκανε... αγνώριστο - Η Αυγή online\nΤον έκανε... αγνώριστο\nΤο "ξήλωμα" του νόμου της, από τον Κ. Χατζηδάκη, για την ανακούφιση των υπερχρεωμένων δανειοληπτών στηλίτευσε χθες η Λ. Κατσέλη. Η πρόεδρος της Κοινωνικής Συμφωνίας δήλωσε ότι οι ρυθμίσεις που ανήγγειλε το υπουργείο Ανάπτυξης "δεν είναι πολιτική για τους δανειολήπτες, είναι πρόσχημα και επίφαση πολιτικής για να συγκαλυφθεί η απροθυμία λήψης ουσιαστικών μέτρων". Ειδικότερα, επεσήμανε ότι "σωρεύουν ένα πλήθος προϋποθέσεων που σκοπό εντέλει έχουν να περιορίσουν στο ελάχιστο τους δανειολήπτες που μπορούν να υπαχθούν σε αυτές" και ότι συνεπώς "η ρύθμιση που προσφέρουν ελάχιστα ανακουφίζει". Αντίθετα, τόνισε η Λ. Κατσέλη, "είναι αναποτελεσματική, καθώς αποκλείει από αυτή τα μη ενυπόθηκα δάνεια που τρέχουν με υπέρμετρα επιτόκια, όπως άλλωστε και τα καθυστερημένα".\nΣτον αντίποδα, σημείωσε ότι είναι κρίσιμο να απλοποιηθούν ακόμη περαιτέρω οι διαδικασίες, να διευκολυνθεί η πρόσβαση σε αυτή και άλλων κατηγοριών, να αντιμετωπιστούν οι καθυστερήσεις στην εκδίκαση των υποθέσεων και να στηρίζεται με συνεχείς δράσεις η εφαρμογή του.


E F E N P R E S S - ΗΛΕΚΤΡΟΝΙΚΗ ΕΦΗΜΕΡΙΔΑ: ΠΟΥ ΘΑ ΠΑΕΙ Η "ΒΑΛΙΤΣΑ" ;\nΠΟΥ ΘΑ ΠΑΕΙ Η "ΒΑΛΙΤΣΑ" ;\nΔέκα νέοι σταθμοί διοδίων στην Εγνατία μέσα στο 2017!!!\nΤη δημιουργία δέκα νέων σταθμών διοδίων στην Εγνατία Οδό μέχρι το τέλος του 2017, αποφάσισαν οι υπουργοί Υποδομών, Χρήστος Σπίρτζης και Οικονομικών, Ευκλείδης Τσακαλώτος.\nΟι τέσσερις θα πρέπει να λειτουργήσουν έως το τέλος Αυγούστου και οι υπόλοιποι έξι μέχρι 1η Νοεμβρίου, σύμφωνα με την «Καθημερινή».\nΣτις 31 Αυγούστου οι μετωπικοί σταθμοί Παμβώτιδας (77ο χλμ.), Μέστης (580ο χλμ.), Ιεροπηγής (62ο χλμ. κάθετου άξονα Ιεροπηγής – Κρυσταλλοπηγής) και Ευζώνων (70ό χλμ. κάθετου άξονα Χαλάστρας – Ευζώνων).\nΤη 10η Οκτωβρίου οι σταθμοί Θεσσαλονίκης (322ο χλμ.), Ασπροβάλτας (396ο χλμ.), Καβάλας (476ο χλμ.) και Στρυμονικού (45ο χλμ. κάθετου άξονα Λαγκαδά – Προμαχώνα).\nΓια τους μετωπικούς σταθμούς Σιάτιστας (186ο χλμ.) και Αρδάνιου (648ο χλμ.) και όλους τους πλευρικούς σταθμούς η 1η Νοεμβρίου.\nΌσον αφορά το ύψος των διοδίων, αυτό παραμένει προς το παρόν ως έχει (ενδεικτικά 2,40 ευρώ για τα ΙΧ σε όλους εκτός από τα Μάλγαρα που είναι το μισό).\nΟι χρεώσεις θα αναπροσαρμοστούν με νεότερη υπουργική απόφαση.


Υπερατλαντική πτήση με καύσιμο το φως του ήλιου - Pathfinder.gr\nMailExpertsMeBlogsClubsForumHoroscopesΛεξικό Υπερατλαντική πτήση με καύσιμο το φως του ήλιουΓιάννης Γεωργίου02 Ιουν. 2014τεχνολογιακοσμος Share it Tweet it Καθώς προετοιμάζεται για την διέλευση του Ατλαντικού ή και του Ειρηνικού Ωκεανού από αέρος, το ελβετικό αεροπλάνο Solar Impulse 2, το οποίο κινείται αποκλειστικά με ηλιακή ενέργεια, σήμερα το πρωί άνοιξε τα τεράστια φτερά του στην πρώτη δοκιμαστική πτήση του στην αεροπορική βάση του Παγέρν, στην κεντρική Ελβετία.Το 2015, το Solar Impulse 2 σχεδιάζεται να πραγματοποιήσει το γύρο του κόσμου. Πετά με τέσσερις ηλεκτρικούς κινητήρες που τροφοδοτουνται από 17.200 ηλιακές κυψέλες. Τα τεράστια φτερά του, είναι μεγαλύτερα απ' αυτά ενός Μπόινγκ 747.\nΜε τον γερμανό πιλότο δοκιμών Μάρκους Σέρντελ στα χειριστήρια, το αεροπλάνο πέταξε για 2 ώρες και 15 λεπτά, μισή ώρα περισσότερο απ' ό,τι είχε προβλεφθεί αρχικά, σε ύψος μέχρι και 1.800 μέτρα, στο οποίο πραγματοποίησε ελιγμούς.\nΤο Solar Impulse 2, το δεύτερο και καινούριο πρωτότυπο, έχει άνοιγμα πτερύγων 72 μέτρα, όσο και ένα Airbus A380, αλλά έχει βάρος 2.300 κιλών, δηλαδή 150 φορές μικρότερο από το γιγάντιο αεροπλάνο της Airbus.\nΣτην πτήση του πρώτου πρωτοτύπου οι πιλότοι του αεροσκάφους, ο Αντρέ Μπόρσμπεργκ, πρώην στρατιωτικός πιλότος, και Μπερτράν Πικάρ, ο εγγονός του ελβετού εξερευνητή Ογκίστ Πικάρ, έχουν ήδη συσσωρεύσει εμπειρία με το πρώτο πρωτότυπο. Έχουν διασχίσει πετώντας μ' αυτό την Ευρώπη και στη συνέχεια έφθασαν ως το Μαρόκο, πριν διασχίσουν τις ΗΠΑ το Μάιο.\nΤο 2010, το ηλιακό αεροπλάνο είχε πραγματοποιήσει πτήση 26 ωρών χωρίς σταθμό, αποδεικνύοντας τη δυνατότητά του να συσσωρεύει αρκετό ηλεκτρισμό στη διάρκεια της ημέρας ώστε να συνεχίζει να πετάει στη διάρκεια της νύκτας. Ωστόσο τη φορά αυτή το Solar Impulse 2 θα πρέπει να μπορέσει να πετάξει πάνω από 120 ώρες συνεχώς, πέντε ημέρες και πέντε νύκτες, όσο χρόνο χρειάζεται δηλαδή για να διασχίσει τον Ειρηνικό ή τον Ατλαντικό.\nH Coca-Cola επενδύει €275 εκατ. στην ΕλλάδαΠρογράμματα απασχόλησης του ΟΑΕΔ για 50.000 ανέργους PhaistosNetworks


Απίστευτη απρέπεια Μητσοτάκη κατά Αποστολάκη\nΔημοσίευση: 16 Ιανουαρίου 2019 17:15\nΤον συνέκρινε με τον χουντικό Σπαντιδάκη! - "Μεγάλη προσβολή απέναντι στο δημοκρατικό φρόνημα των Ενόπλων Δυνάμεων του τόπου" τόνισε ο Αλ. Τσίπρας, ζητώντας από τον πρόεδρο της Ν.Δ. να ανακαλέσει: "Δεν σας επιτρέπω, κύριε Μητσοτάκη, να προσβάλετε έναν άνθρωπο που από το 1976 έχει υπηρετήσει με υψηλό δημοκρατικό φρόνημα, με αίσθηση ευθύνης τη σημαία, τις Ένοπλες Δυνάμεις και τη δημοκρατία, με τον στρατηγό πραξικοπηματία της χούντας, τον αυλικό του βασιλιά τότε Σπαντιδάκη"\nΑν δεν ήταν προσβολή για τους ενστόλους και τις Ένοπλες Δυνάμεις η σύγκριση του ναυάρχου Αποστολάκη με τον (συγγενή των Μητσοτάκηδων!) χουντικό στρατηγό Σπαντιδάκη που έκανε ο Κυριάκος Μητσοτάκης, θα ήταν μία από τις συνήθεις γκάφες που κάνει ο πρόεδρος της Ν.Δ. κάθε φορά που μιλά στη Βουλή. Και θα ήταν άλλη μία γκάφα από τη συνήθεια του Κ. Μητσοτάκη και των λογογράφων του να συντάσσουν την ομιλία υπό την επήρεια των πρωτοσέλιδων των "Νέων" και των άρθρων του Γιάννη Πρετεντέρη.\n"Γραμμή" από τον Γ. Πρετεντέρη\nΤην προηγούμενη φορά ο Γ. Πρετεντέρης έγραψε για τον Τζουμπέ και ο Κ. Μητσοτάκης αναφέρθηκε στον Τζουμπέ. Τώρα ο Γ. Πρετεντέρης έγραψε για τον Σπαντιδάκη και ο Κ. Μητσοτάκης αναφέρθηκε στον Σπαντιδάκη. Αν μη τι άλλο, έλλειψη πρωτότυπης σκέψης...\nΩστόσο, η σύγκριση Βαγγέλη Αποστολάκη - Γρηγόρη Σπαντιδάκη είναι πολύ σοβαρή εξέλιξη για το περιεχόμενο της δημοκρατίας, καθώς θίγει τη δημοκρατική ευσυνειδησία του στρατεύματος, ενδεχομένως δε και για τις πολιτικές εξελίξεις. Ο Κ. Μητσοτάκης υποστήριξε ότι "ποτέ καμία κυβέρνηση στη Μεταπολίτευση δεν επέλεξε πολιτικό προϊστάμενο του στρατεύματος εν ενεργεία αξιωματικό" και ισχυρίστηκε ότι "ο τελευταίος για τον οποίο είχε συμβεί το ίδιο ήταν ο Γρηγόρης Σπαντιδάκης, ο αρχηγός του ΓΕΣ, που ορκίστηκε υπουργός Άμυνας την 21η Απριλίου του 1967".\nΑμέσως ο Αλ. Τσίπρας ζήτησε τον λόγο και είπε ότι ο Κ. Μητσοτάκης, "θέλω να πιστεύω άθελά του, υπέπεσε σε ένα κολοσσιαίο ατόπημα όχι απέναντι στο πρόσωπο, αλλά απέναντι στις Ένοπλες Δυνάμεις. Συνέκρινε τον μέχρι χθες αρχηγό του ΓΕΕΘΑ, τον Βαγγέλη Αποστολάκη, με τον στρατηγό της χούντας Σπαντιδάκη. Αυτό είναι μια μεγάλη προσβολή απέναντι στο δημοκρατικό φρόνημα των Ενόπλων Δυνάμεων του τόπου και ζητώ να ανακαλέσει!".\nΜε τους βουλευτές του ΣΥΡΙΖΑ όρθιους να χειροκροτούν, ο πρωθυπουργός τόνισε: "Δεν σας επιτρέπω να προσβάλετε έναν άνθρωπο που από το 1976 έχει υπηρετήσει με υψηλό δημοκρατικό φρόνημα, με αίσθηση ευθύνης τη σημαία, τις Ένοπλες Δυνάμεις και τη δημοκρατία με τον στρατηγό πραξικοπηματία της χούντας, τον αυλικό του τότε βασιλιά Σπαντιδάκη. Είναι ντροπή! Να ανακαλέσετε! Δεν σας επιτρέπω να προσβάλετε το δημοκρατικό φρόνημα των Ενόπλων Δυνάμεων του τόπου".\n"Τον σέβομαι ως αρχηγό. Δεν έπρεπε να γίνει υπουργός"\n"Σέβομαι τον ναύαρχο Αποστολάκη ως αρχηγό ΓΕΕΘΑ και ως αξιωματικό. Θεωρώ ότι έκανε μεγάλο λάθος που αποδέχτηκε την πρότασή σας να γίνει υπουργός Εθνικής Άμυνας και το λέω δημόσια" απάντησε ο Κ. Μητσοτάκης, σημειώνοντας ότι "καμία κυβέρνηση της Μεταπολίτευσης δεν παραβίασε τον άγραφο κανόνα διάκρισης μεταξύ στρατιωτικής και πολιτικής ηγεσίας". "Θα έπρεπε να έχετε γνώση της μεγάλης ιστορικής βαρύτητας αυτής της επιλογής σας. Μη μου κουνάτε, λοιπόν, εμένα το δάχτυλο και μη μου ξανακάνετε υποδείξεις περί δημοκρατικών φρονημάτων!" πρόσθεσε ο πρόεδρος της Ν.Δ. και ρώτησε πόσο κόστισαν οι πτήσεις των μαχητικών πάνω από το Πεντάγωνο κατά την παράδοση - παραλαβή του νέου υπουργού.\n"Δέχομαι τη μερική ανάκληση της αιχμής απέναντι στο πρόσωπο. Πρέπει να γνωρίζετε, όμως, ότι οι Ένοπλες Δυνάμεις του τόπου μας έχουν υψηλό φρόνημα και ότι σε τέτοιου είδους ζητήματα δεν μπορεί να παίζετε και να δημιουργείτε εντυπώσεις, διότι το μήνυμα της επιλογής του ναυάρχου Αποστολάκη στη θέση του υπουργού Άμυνας είναι ένα μήνυμα ισχυρό απέναντι σ’ αυτούς που απειλούν την ακεραιότητα και την κυριαρχία της χώρας μας, ένα μήνυμα ότι όλοι οι Έλληνες απέναντι σε οποιαδήποτε αμφισβήτηση της εθνικής μας κυριαρχίας θα έπρεπε να είναι -και θα είναι- ενωμένοι" υπογράμμισε ο πρωθυπουργός.\nΠΑΛΙ ΜΕ ΛΑΘΟΣ ΙΣΤΟΡΙΚΑ ΣΤΟΙΧΕΙΑ ΠΟΡΕΥΕΤΑΙ Ο ΠΡΟΕΔΡΟΣ ΤΗΣ Ν.Δ.\nΟ Κωνσταντίνος Καραμανλής είχε κάνει υφυπουργό τον αρχηγό ΓΕΕΘΑ\nΠάντως, αποκαλυπτική της προχειρότητας Μητσοτάκη είναι η σωρεία αποκαλύψεων και διαψεύσεων που ακολούθησε την αναφορά του στον Σπαντιδάκη. "Κάποιος να ενημερώσει τον κύριο Μητσοτάκη ότι ο προηγούμενος Α/ΓΕΕΘΑ που υπουργοποιήθηκε ήταν ο αείμνηστος Ιωάννης Ντάβος" έγραψε στο Facebook ο δημοσιογράφος Κρίτων Βασιλικόπουλος και υπενθύμισε ότι: "Ο στρατηγός Ντάβος αποστρατεύθηκε στις 10 Ιανουαρίου 1980 και ανέλαβε υφυπουργός Εθνικής Άμυνας πέντε ημέρες μετά. Κυβέρνηση τότε ήταν η Ν.Δ. και πρωθυπουργός ο Κωνσταντίνος Καραμανλής". "Επί της ουσίας, η ιταμή προσβολή προς την οικογένεια των Ενόπλων Δυνάμεων με τη 'σύγκριση' του πατριώτη ναυάρχου Ευάγγελου Αποστολάκη με έναν άθλιο προδότη καταγράφεται και θα... επαινεθεί δεόντως την ώρα της κάλπης" τόνισε.\nΣυγγενής του Κωνσταντίνου Μητσοτάκη ήταν ο Σπαντιδάκης!\nΤα πικάντικο της υπόθεσης είναι ότι ο Σπαντιδάκης φέρεται να είναι συγγενής του Κ. Μητσοτάκη και μάλιστα λέγεται ότι έγινε Α/ΓΕΣ χάρη στον πατέρα του Κωνσταντίνο Μητσοτάκη! Όπως αναφέρεται, ήταν άνδρας της ξαδέλφης του Κωνσταντίνου Μητσοτάκη Ελευθερίας Σπαντιδάκη. Σημειώνεται ότι υπάρχει και συνέντευξη του Κ. Μητσοτάκη στην οποία παραδέχεται ότι "ο Σπαντιδάκης έχει παντρευτεί μια δεύτερη εξαδέλφη μου, συγγενή μου δηλαδή σχετικά στενή, πλην όμως εγώ ποτέ δεν τον χώνεψα, δεν μου άρεσε".\nΟ Σπαντιδάκης έγινε αρχηγός ΓΕΣ στις 9 Οκτωβρίου 1965 από την κυβέρνηση Στέφανου Στεφανόπουλου, η οποία ήταν μία από τις πολλές κυβερνήσεις αποστασίας στις οποίες συμμετείχε ο Κ. Μητσοτάκης. Η κυβέρνηση Στεφανόπουλου παρέμεινε από τις 17 Σεπτεμβρίου 1965 έως τις 22 Δεκεμβρίου 1966 και ο Κ. Μητσοτάκης συμμετείχε ως υπουργός Συντονισμού και προσωρινά Οικονομικών. Ο Κ. Μητσοτάκης συμμετείχε στο Ανώτατο Συμβούλιο Εθνικής Άμυνας που αποφάσισε να αναθέσει στον Σπαντιδάκη την ηγεσία του στρατού - μια επιλογή που απέβη μοιραία για τη δημοκρατία...


Εντομολογία - Βικιπαίδεια\nΤμήμα μεγάλης συλλογής σκαθαριών\nΜε τον όρο εντομολογία εννοείται η ιδιαίτερη επιστήμη που μελετά τα έντομα. Ουσιαστικά είναι κλάδος της ζωολογίας και μελετάται όχι μόνο από ειδικούς επιστήμονες, αλλά και από ερασιτέχνες, που παρατηρούν την ποικιλία των ειδών, την ιδιορρυθμία των συνηθειών τους και τη δραστηριότητα που αναπτύσσουν, σε σχέση με το περιβάλλον. Η εντομολογία διακρίνεται σε γενική και εφαρμοσμένη, που περιλαμβάνει τη γεωργική και την ιατρική εντομολογία. Νεότεροι κλάδοι είναι εκείνοι της γενετικής των εντόμων, της οικολογίας και της βιοχημικής παρατήρησης της συμπεριφοράς των εντόμων.\nΠρώτος μελετητής της εντομολογίας φέρεται ο Αριστοτέλης, στον οποίο αποδίδεται και ο όρος έντομα. Σημαντική ανάπτυξη της εντομολογίας συνέβη κατά τον 17ο αιώνα ως αποτέλεσμα της ανακάλυψης νέων χωρών αφενός και του αξιόλογου έργου φυσιοδιφών όπως οι Γιαν Σβάμερνταμ (Jan Swammerdam), Σαρλ Μπονέ (Charles Bonnet) και άλλων. Από το 19ο αιώνα και μετά η εντομολογία εξελίσσεται σε συνάρτηση με το έργο του Δαρβίνου, καθώς η μελέτη των εντόμων παρείχε πληροφορίες για την εξέλιξη των ειδών γενικότερα.\nUniversity of Vermont. «Εργαστήριο Εντομολογίας». Ανακτήθηκε στις 9 Δεκεμβρίου 2006.\nIowa State University. «Iowa State Entomology Κατάλογος Πόρων Διαδικτύου». Ανακτήθηκε στις 23 Ιουλίου 2011.\n«Goliathus (Entomology hobbyist site)». Αρχειοθετήθηκε από το πρωτότυπο στις 6 Δεκεμβρίου 2006. Ανακτήθηκε στις 9 Δεκεμβρίου 2006.\n«Εικόνες ιατρικής εντομολογίας». Αρχειοθετήθηκε από το πρωτότυπο στις 7 Φεβρουαρίου 2007. Ανακτήθηκε στις 9 Δεκεμβρίου 2006.\nUniversity of Nebraska State Museum. «Κλάδοι της Εντομολογίας». Αρχειοθετήθηκε από το πρωτότυπο στις 10 Ιουνίου 2012. Ανακτήθηκε στις 9 Δεκεμβρίου 2006.\nΕικονικό Μουσείο Εντόμων\nBest of the Bugs Ιστότοποι με κεντρικό θέμα την εντομολογία, επιλεγμένοι από εντομολόγους\nΑνακτήθηκε από "https://el.wikipedia.org/w/index.php?title=Εντομολογία&oldid=9103566"\nΤελευταία τροποποίηση 05:58, 23 Οκτωβρίου 2021.


Η Εβελίνα Σκίτσκο έγινε καστανή! Δείτε τη νέα αλλαγή στο look της – EnterMessinia.gr\nΗ Εβελίνα Σκίτσκο έγινε καστανή! Δείτε τη νέα αλλαγή στο look της\nΚέρδισε τη δεύτερη θέση στο GNTM, μια συνεργασία με την Έλενα Χριστοπούλου και την αγάπη και την εκτίμηση του κόσμου. Η Εβελίνα Σκίτσκο μετά το τέλος του GNTM είδε την καριέρα της να εξελίσσεται, δεδομένου ότι ήταν ήδη μοντέλο, πόρτες να ανοίγουν και τους ανθρώπους του χώρου να της δίνουν την ευκαιρία να αποδείξει το ταλέντο της.\nΗ 21χρονη μανούλα από την Κύπρο πριν λίγες ώρες φωτογραφήθηκε για γνωστό περιοδικό μόδας από τα μαγικά χέρια του Δημήτρη Σκουλού ο οποίος ήταν και κριτής στο GNTM. Στα instastories που αναρτήθηκαν την είδαμε με νέο hair look.\nΗ Εβελίνα στη δοκιμασία της αλλαγής του στιλ των κοριτσιών στο GNTM άλλαξε τα μαλλιά της αλλάζοντας ταυτόχρονα όλη της την εικόνα. Το κορίτσι με τα μακριά σκούρα καστανά μαλλιά μεταμορφώθηκε σε μια εκλεπτισμένη γυναίκα με κοντό φιλαριστό ξανθό μαλλί.\nΤώρα το μοντέλο έκανε ακόμα μια αλλαγή στην εμφάνισή της. Η Εβελίνα έγινε καστανή με το μήκος των μαλλιών της να παραμένει ίδιο.\nΜάλιστα, η Έλενα Χριστοπούλου έγραψε σε μια ανάρτησή της #mybaby δείχνοντας πόσο πολύ αγαπά και πιστεύει το νέο της αστέρι, την Εβελίνα Σκίτσκο.\nΝα θυμίσουμε ότι η Έλενα Χριστοπούλου είναι υπεύθυνη για την καριέρα και την πορεία της Ηλιάνας Παπαγεωργίου.


Uluun - The Eternal Winter Review\nThe Eternal Winter (Demo 2011) By xDemoNx\nΗ Uluun είναι μία τετραμελής μπάντα από τη Γαλλία που σχηματίστηκε το 2011. Το "The Eternal Winter" είναι το πρώτο τους ντέμο που κυκλοφόρησε πρόσφατα και περιέχει τρία στούντιο και δύο ζωντανά ηχογραφημένα κομμάτια διάρκειας τριάντα πέντε περίπου λεπτών. Στην πρώτη τους δισκογραφική προσπάθεια, η μπάντα παίζει κυρίως μεσαίας ταχύτητας, τραχύ Black Metal με dsbm χαρακτηριστικά και αρκετές επιρροές από τη Γαλλική σκηνή. Μου έφεραν στο μυαλό Peste Noire και Nocturnal Depression.\nΤα riff είναι αρκετά ενδιαφέροντα, αν και είναι ψυχρά και τραχιά στον ήχο, βγάζουν μελαγχολία, νοσταλγία και γενικά ζεστά συναισθήματα σε αντίθεση με τον τίτλο του ντέμο (The Eternal Winter). Επίσης παρά τη μεγάλη διάρκεια των κομματιών, οι συνθέσεις έχουν δουλευτεί καλά ώστε να κρατάνε την προσοχή του ακροατή. Η κιθάρα είναι πολύ ξερή, ψυχρή και τραχιά, αποδίδει καλά τα συναισθήματα των συνθέσεων. Το μπάσο γεμίζει καλά τις συνθέσεις, ενώ αρκετές φορές παίρνει και πρωταγωνιστικό ρόλο με πολύ όμορφο αποτέλεσμα. Τα ντραμς κάνουν τη δουλειά τους δεν έχουν όμως κάτι το ιδιαίτερο. Ο τραγουδιστής είναι πολύ καλός, συνδυάζει πολύ όμορφα τα ψυχρά Black Metal φωνητικά με καθαρά φωνητικά που θυμίζουν ψαλμωδία. Η παραγωγή είναι βρώμικη, ταιριάζει στις συνθέσεις και δεν δυσκολεύει την ακρόαση. Η μίξη είναι καλή χωρίς κάτι το αξιοπρόσεκτο. Οι στίχοι στα τρία κομμάτια είναι γραμμένοι στα Γαλλικά και στα υπόλοιπα στα Αγγλικά. Δεν έχω στα χέρια μου τους στίχους οπότε δεν γνωρίζω σε τι αναφέρονται.\nΓενικά τα πέντε κομμάτια δεν έχουν καινοτομίες ή κάτι που δεν έχετε ξανά ακούσει. Παρόλα αυτά η πρώτη τους προσπάθεια είναι αρκετά καλή. Αυτό που δεν μου άρεσε είναι η προσθήκη των δύο ζωντανών κομματιών, που ενώ είναι καλά κομμάτια, η ηχογράφησή τους, ειδικά του "Soul of Ice", τα αδικεί. Η Γαλλική underground σκηνή βγάζει αρκετά αξιόλογα συγκροτήματα τα τελευταία χρόνια. Οι Uluun νομίζω είναι ένα από αυτά τα συγκροτήματα και αξίζουν την προσοχή σας.\n1. Chère Illusion 10:20\n2. The Eternal Winter 03:21\n3. Above the Unfinished Sea 08:02\n4. Sepulture (De Baudelaire) (Live) 09:09\n5. Soul of Ice (Live) 04:02


Jurgen Klopp: "Δεν θα δούμε την Palace με διαφορετικό τρόπο από την City!" | LiverpoolFans.gr\nHome / interview / jurgen klopp / Jurgen Klopp: "Δεν θα δούμε την Palace με διαφορετικό τρόπο από την City!"\nJurgen Klopp: "Δεν θα δούμε την Palace με διαφορετικό τρόπο από την City!"\n23:05 interview , jurgen klopp Edit\nO Jurgen Klopp τονίζει ότι η ομάδα του δεν θα βιαστεί για τον αγώνα με την City καθώς θεωρεί ότι το παιχνίδι με την Palace είναι το ίδιο απαιτητικό και πρέπει να είναι συγκεντρωμένοι αν θέλουν να το κερδίσουν.\n"Η κατάλληλη λέξη για την αναμέτρηση με την City για τους προημιτελικούς του Champions League είναι αργότερα. Είναι ζωτικής σημασίας παιχνίδι αλλά δεν είναι επί του παρόντος.\n"Δεν υπάρχει η λέξη ισορροπία. Θα αγωνιστούμε με ότι έχουμε εναντίον της Palace, με όλη την ένταση και όλη μας την προσοχή.\nΓια έναν ποδοσφαιριστή ή τον προπονητή της Liverpool όλη η χρονιά στηρίζεται στην πρόκριση του Champions League. Και τα δύο παιχνίδια είναι πολύ σημαντικά. Το ένα αφορά το φετινό (με την City) ενώ το άλλο αφορά το επόμενο Champions League (με την Palace). Δεν υπάρχει καμία διαφορά. Είναι δύο αγώνες τις ίδιας σημασίας, οπότε δεν θα σταθούμε με διαφορετικό τρόπο."\nΓια την συμπλήρωση 100 συμμετοχών στον πάγκο της Liverpool:\n"100? Ουάου!!! Πόσο καλά περνάω;; Κάποιες φορές πάρα πολύ και κάποιες λιγότερο για να μαι ειλικρινείς. Συνολικά θέλω να πω ότι περνάω πολύ όμορφα εδώ και το απολαμβάνω κάθε μέρα. Φανταστικός σύλλογος, φανταστική ομάδα με φανταστικούς φιλάθλους, τι άλλο να θέλω;;;\nΑν είχαμε κερδίσει έναν εκ των δύο τελικούς που βρεθήκαμε ή και τους δύο θα ήταν πολύ καλύτερα φυσικά αλλά και πάλι δεν θα άλλαζε τον αριθμό 100. Όλα είναι σε καλή φάση, είμαστε σε πολύ καλό δρόμο. Ετοιμαζόμαστε πολύ σκληρά για το αύριο και αυτό είναι το καλύτερο πράγμα που μπορείς να πεις για το ποδόσφαιρο μετά από το να κερδίσεις κάτι αλλά προσπαθούμε πολύ σκληρά για αυτό να είστε σίγουροι.\n100 συμμετοχές είναι ένα πολύ όμορφο νούμερο. Με όλα τα Ευρωπαϊκά παιχνίδια, είμαστε κάπου στα 140 πάνω κάτω και αυτό είναι πολύ ευχάριστο, αλλά θέλουμε να κερδίσουμε το επόμενο παιχνίδι και δεν στεκόμαστε στα προηγούμενα 99!"\nΓια το αγγλικό πρωτάθλημα και το αν είναι το δύσκολότερο πρωτάθλημα:\n"Ναι δεν υπάρχει αμφιβολία για αυτό. Ήταν ξεκάθαρο από την πρώτη στιγμή που βρέθηκα εδώ. Όλα τα άλλα πρωταθλήματα είναι δυνατά αλλά δεν έχουν 6 ομάδες που μπορούν να παλέψουν για το πρωτάθλημα, αυτό συμβαίνει μόνο στην Αγγλία.\nΤα τελευταία 3 χρόνια, είχαμε 3 διαφορετικούς πρωταθλητές. Είναι ίσως το μοναδικό πρωτάθλημα στην Ευρώπη που μπορεί να συμβεί αυτό και από μόνο του τα λέει όλα!"\nΓια το πως βλέπει την πορεία της Palace:\n"Είδα όλο το παιχνίδι τους κόντρα στην Man United και καθώς κάναμε την ανάλυση μας είδα και άλλους αγώνες τους. Μόνο με την Arsenal, ένα εκτός παιχνίδι για την Palace, τα πράγματα κύλησαν απλά αλλά αυτό είναι απίθανο να ξανασυμβεί έτσι.\nΈχουν επίσης πολλούς τραυματίες. Ο κόσμος συνήθως μιλάει μόνο για τον Zaha, ο οποίος είναι ένας φανταστικός ποδοσφαιριστής χωρίς αμφιβολία, αλλά και ο Mamadou Sakho είναι σε αυτή την λίστα και ο Loftus-Cheek καθώς και ο Ward. Έχουν πολύ σημαντικούς παίκτες εκτός αγωνιστικής δράσης.\nΝομίζω ότι όλοι θα συμφωνήσουμε στο ότι αν είχαν συνεχώς όλους τους ποδοσφαιριστές τους στο γήπεδο, και φυσικά με λίγη τύχη που πάντα την χρειάζεσαι, θα βρισκόντουσαν σε διαφορετική βαθμολογική θέση. Δεν είναι μία ομάδα που συνηθίζει να παλεύει για την παραμονή της στην κατηγορία, με τόση ατομική ποιότητα των ποδοσφαιριστών της.\nΒρίσκονται σε καλή κατάσταση, ακόμα και αν έχουν χάσει κάποια παιχνίδια. O Roy κάνει φοβερή δουλειά και σίγουρα ήταν μία δύσκολη δοκιμασία που επέλεξε να αναλάβει. Νομίζω ότι δεν είχαν τέρματα και βαθμούς. Αυτό που πέτυχε τώρα είναι φανταστικό. Δεν μου φαίνεται καθόλου παράξενο όμως.\nΘα είναι ένα δύσκολο παιχνίδι - αλλά και για αυτούς το ίδιο. Δεν πιστεύω ότι ο Roy Hodgson κάθεται στο γραφείο του και δοξάζει τον Θεό που ακολουθεί η Liverpool και ότι θα είναι τρεις εύκολοι βαθμοί.\nΘα είναι μία πολύ σκληρή αναμέτρηση. Αγωνίζονται για την παραμονή, αγωνιζόμαστε για το Champions League."


H ηλεκτρική Porsche Taycan ξεπέρασε σε πωλήσεις την 911 | Insider\nH ηλεκτρική Porsche Taycan ξεπέρασε σε πωλήσεις την 911\nΟ εξηλεκτρισμός της Porsche προχωράει με ταχύ ρυθμό και αυτό αποδεικνύεται από τις πωλήσεις του κορυφαίου ηλεκτρικού της μοντέλου, της Taycan. Παρότι φυσικά τα SUV της μάρκας διατηρούν την πρωτοκαθεδρία στις πωλήσεις, η Taycan ξεπέρασε σε πωλήσεις το πρώτο 9μηνο του 2021 όλα τα άλλα σπορ μοντέλα της Porsche, δηλαδή την 911, την Panamera και τις 718 Cayman και Boxster.\nΣυγκεκριμένα, από τον Ιανουάριο έως και τον Σεπτέμβριο του τρέχοντος έτους, η Porsche παρέδωσε στους πελάτες της 28.640 Taycan, ενώ ο αντίστοιχος αριθμός για την 911 ήταν 27.972 αυτοκίνητα. Η Panamera ακολούθησε με 20.275 πωλήσεις ενώ οι 718 Cayman και Boxster συνδυαστικά πούλησαν 15.916 αυτοκίνητα.\nΑναφέρθηκε παραπάνω η κυριαρχία των SUV και οι αριθμοί το αποδεικνύουν. Στο ίδιο διάστημα, δηλαδή στο 9μηνο του έτους, 62.451 Porsche Cayenne και 61.944 Macan βρήκαν το δρόμο προς τους ιδιοκτήτες τους. Συνολικά, οι πωλήσεις της Porsche έχουν αυξηθεί κατά 13% σε σχέση με πέρυσι, με τη γερμανική εταιρεία να έχει αυξήσει το μερίδιό της σχεδόν σε όλες τις αγορές που έχει παρουσία.


Αυτά τα Χριστούγεννα κρυώνω πολύ, μαμά… – Άγγελος Πετρουλάκης\nΠΑΙΔΕΙΑ 23/12/2016 - 14:24 | Author: Newsroom\nΛοιπόν, μαμά, ξανά Χριστούγεννα κι εγώ κρυώνω μακριά σου και θέλω να κλάψω στην αγκαλιά σου, πρώτη φορά μετά από είκοσι χρόνια. Κάθε χρόνο, τέτοιες μέρες έλεγα πως μου λείπουν οι μυρωδιές και οι γεύσεις σου, μαμά. Έλεγα πως μου έλειπε η λαχτάρα της προσμονής, το όνειρο για ένα δώρο, ένα βιβλίο, μια πένα αργότερα…\nΦέτος μαμά, όμως, δεν μου λείπουν οι μυρωδιές. Όχι πως τις έχω∙ το αντίθετο. Αλλά δεν μου λείπουν. Όπως και στέκομαι αδιάφορος μπροστά στο γιορτινό τραπέζι. Και δεν θέλω δώρα, μαμά, όσο και αν μαγνητίζουν τη ματιά μου τα καινούργια μοντέλα από πένες…\nΝιώθω ανήμπορος και αναξιοπρεπής μαμά. Νιώθω ταπεινωμένος. Από μια ομάδα ανθρώπων που μισούν τη χώρα μαμά, μισούν τους ανθρώπους.\nΠριν δυο χρόνια, μαμά, ένας καλοζωισμένος πολιτικός έλεγε πως συμπάσχει με τη φτωχολογιά κι έταζε τον ουρανό με τ’ άστρα. Δυο χρόνια μετά, ο ουρανός με τ’ άστρα αποδείχθηκε χώμα άγονο, καμένο, νεκρό. Ο πολιτικός αυτός αποδείχθηκε δημαγωγός και η παρέα του ένας συρφετός ανάξιων δουλοπρεπών, που μόνο μέλημά τους ήταν να χορτάσουν την πείνα τους και ως αρπακτικά να λεηλατήσουν ό,τι είχε μείνει στα ταμεία της χώρας (;;;). Ό,τι πιο φρικτό, μαμά, για μια αξιοπρέπεια που πάσχιζα να χτίσω από την πρώτη μέρα που έφυγα από κοντά σου, δουλεύοντας έντιμα και πληρώνοντας στο ακέραιο τις υποχρεώσεις μου…\nΦέτος, μαμά, μ’ αφήνουν αδιάφορο τα λαμπάκια στα χριστουγεννιάτικα δέντρα. Πρώτη φορά που με πονά τόσο η πολιτική αλητεία. Έδωσε ο σαλτιμπάγκος «δώρο» λέει στους φτωχούς. Αυτά που πήρε δυο χρόνια τώρα από τους ίδιους φτωχούς, τα ξέχασε.«Ξέχασε» πολλά, το κυριότερο όμως ήταν το θρασύ του ψέμα. Δεν το είχα ζήσει αυτό∙ παλιότερα οι άλλοι έπαιρναν δανεικά κι έδιναν δώρα. Τώρα αυτός βρήκε άλλο μονοπάτι. Ληστεύει πρώτα, και μετά πετά σαν ξεροκόμματο το «δώρο» του. Όχι απ’ την τσέπη του μαμά, όχι απ’ το περίσσευμα, απ’ τα κλεμμένα…\nΕίμαι αρκετά ηλικιωμένος, μαμά, για να βγω στον δρόμο∙ άλλωστε ποτέ δεν το έκανα πειθόμενος στον θεσμό του νομοταγούς. Όμως πονάω, μαμά, που δεν μπορώ να προσφέρω τις μέρες αυτές στα εγγόνια μου, ό,τι προσέφερες εσύ στα δικά σου, παρά την φτώχια σου…\nΉθελα πάντα, μαμά, να νιώθω τα Χριστούγεννα ως αναγέννηση του Ανθρώπου. Εσύ το ήξερες πως είχα αμφισβητήσει το γεγονός, είχα από νωρίς αμφισβητήσει όλο αυτό το οικοδόμημα περί πίστης. Όμως ένιωθα τρομακτική συντριβή απέναντι στην Άκρα Ταπείνωση και υπέροχη ανάταση ψυχής μπροστά στο «Ωσαννά εν τοις υψίστοις…» Πια, μόνο λυπάμαι, γιατί μέσα στη λάσπη που κυλιέται η χώρα, δεν έχουν καμιά λογική οι γιορτές και οι συμβολισμοί.\nΚάποτε, μαμά, θυμάμαι πως τα Χριστούγεννα ξυπνούσα αχάραγα και ξυπόλητος πλησίαζα το παράθυρο, κολλούσα το μέτωπο στο παγωμένο τζάμι και με τα μάτια μου έψαχνα τον σκοτεινό ουρανό μήπως και δω το αστέρι. Τώρα, στον ουρανό, όσο και να κοιτώ, βλέπω αίμα, μαμά, στην Τουρκία, τη Γερμανία, τη Γαλλία, σε χώρες όχι και τόσο μακρινές και λέω πως καμιά από τις ευχές «για επί γης ειρήνη» δεν έπιασε τόπο. Τότε διαβάζαμε για άλλους πολέμους, μαμά, σ’ εφημερίδες που έφταναν στα χέρια μας δυο μέρες μετά, για το Βιετνάμ, διαβάζαμε και λέγαμε είναι μακριά, πολύ μακριά απ’ τη μικρή μας χώρα. Τώρα, μαμά, οι πόλεμοι έρχονται κοντά, πολύ κοντά, στο καθιστικό και στην κουζίνα μας∙ τρώμε τον κουραμπιέ και βλέπουμε πτώματα στο Χαλέπι, στην Παλμύρα, στο Βερολίνο… Κι έχει μια γεύση απαίσια ο κουραμπιές, όχι τόσο γιατί χάσαμε εκείνη την παλιά συνταγή σου, αλλά γιατί δεν γίνεται να είναι γλυκό το στόμα μέσα στον τόσο θάνατο…\nΑπάτη και δημαγωγία εδώ, αίμα πιο πέρα. Για ποια Χριστούγεννα θα ήθελες να μιλήσουμε, αν ζούσες και ερχόμουν να μου κάνεις καφέ στην κουζίνα σου; Τώρα, εκείνη την κουζίνα, μαμά, την έκαμα γραφείο, τη γέμισα με βιβλία, που όλα τους γράφουν για τον Άνθρωπο, για την αγωνία του να συναντήσει την ουσία τής ζωής. Εκεί που είχες τον νεροχύτη σου, είναι πια η βιβλιοθήκη με τα βιβλία που έχουν σχέση με τη φιλοσοφία, βιβλία σοφών ανθρώπων που λίγο πολύ όλοι τους αγρυπνούν πάνω στο «τι είναι ο άνθρωπος;», ποια ήταν η πορεία του μέσα στους αιώνες, ποια είναι η συνάφειά του με τον Χρόνο.\nΌσο και να διαβάζω, μαμά, απαντήσεις δεν βρίσκω. Όλα γύρω μου ρημαδιό, μια Ελλάδα που ζει το μαύρο ψέμα, μια Ελλάδα κατακερματισμένη από ιδεοληψίες, μια χώρα παιγνίδι στα χέρια τυχοδιωκτών. Γι’ αυτό το σπιτάκι που έχτισες με αίμα πριν πενήντα χρόνια, με οικονομίες αβάσταχτες και που το πλήρωσες τίμια, τώρα, μαμά, πληρώνω ενοίκιο. ΕΝΦΙΑ το ονομάζουν∙ πολλές φορές το κατήργησαν στα λόγια, μα μένει εδώ, χαράτσι ισόβιο, με το πολιτικό αληταριό να χαμογελά ξεδιάντροπα στην τηλεόραση και να προσπαθεί να με πείσει πως περνάω καλά.\nΑυτά τα Χριστούγεννα κρυώνω πολύ, μαμά…\nNews Tag: ΜΑΤΙΑΣΥΝΑΦΕΙΑΧΑΡΑΤΣΙΧΡΙΣΤΟΥΓΕΝΝΑ


Μαριάννα Παπουτσοπούλου | Deyteros.com\n05/10/2018 31/07/2020 Deyteros\t31 views\nΗ Μαριάννα Παπουτσοπούλου γεννήθηκε και ζει στην Αθήνα.\nΣπούδασε Αρχαιολογία, Ιστορία της Τέχνης, Γλώσσες και Λογοτεχνία. Δίδαξε τριάντα χρόνια στη μέση εκπαίδευση.\nΣυμμετείχε ενεργά στο κίνημα των ιδ. εκπαιδευτικών και των γυναικών ως το ’91.\nΈχει δημοσιεύσει ποιήματα, μεταφράσεις, Ρ. Μπέηκερ, “Μότσαρτ”, Libro 1991, Λ. Ντάρελ, “Αλεξανδρινό Κουαρτέτο”, Μεταίχμιο 2009, δύο βιβλιαράκια για το λύκειο, “100 χρόνια κινηματογράφου”, ΕΚΓ 1996. “Μικρός οδηγός για την ανάγνωση της πεζογραφίας”, ΕΚΓ 1992, μεταφράσεις, πεζά και άρθρα στον περιοδικό και στον ημερήσιο τύπο.\nΤο μεγαλύτερο μέρος της εργασίας της παραμένει ανέκδοτο.\nΠόλερως – Μαριάννα Παπουτσοπούλου\nEπιμέλεια σειράς: Άγγελος Αγγέλου\nΠοίηση, Γαβριηλίδης, 2001, 102 σελ.\nΔιάδρομος – Μαριάννα Παπουτσοπούλου\nΠοίηση, Γαβριηλίδης, 2008, 62 σελ.\nΣτο ρεύμα κι αναπόταμα – Μαριάννα Παπουτσοπούλου\nΠεζό, Ηριδανός, 2013, 78 σελ.\nΜαμά Φρανκ – Μαριάννα Παπουτσοπούλου\nΠώς μετράμε το χρόνο που ζήσαμε; Με τον πόνο και τον κόπο του, τα όνειρα, τα λάθη, τα σωστά μας. Ή με τον τρόπο της Ευανθίας Σεκέρογλου -που την τρώει η ευθύνη που μας φορτώνει η ψυχή- η οποία αντικρίζει την πραγματικότητα γύρω μας και βγάζει δαγκάνες και άλλα αρχαϊκά, αυτά που αρέσουν στους βίαιους και τους καβαλημένους…\n“Μάμα Φρανκ”, μια νουβέλα, μια βιογραφούμενη σκέψη για το χθες ως σήμερα και ως αύριο.\nΝουβέλα, Γαβριηλίδης, 2013, 141 σελ.\nΤο σωσίβιο φτερό – Μαριάννα Παπουτσοπούλου\nΔεν έχω λόγια, σου ‘κανα.\nΚι εσύ; Πες, πες μου…\nΑπλώθη τότε κυκλικός πλατύς ορίζοντας\nτο σωσίβιο φτερό του.\nκι αν κρατεί, στου τραγουδιού\nστον πόνο ρίζωσε την πρώτη-πρώτη του έγνοια…\nΠοίηση, Γαβριηλίδης, 2015, 31 σελ.\nΛόγχες και θηκάρια – Μαριάννα Παπουτσοπούλου\n“Υφαίνω λόγια όπως πλέκουν οι κυρίες κασκόλ για τις ανάποδες μέρες του χειμώνα. Θα έχω χρώματα και ζεστά χνούδια να μ’ ενοχλούν και να μου θυμίζουν με γαργαλητά πόσο τρελά σε αγάπησα χωμένη στα ψέματά σου μέχρι πνιγμού. Όμορφα αληθινά ψέματα που αναδύονταν, ανάγκη πάσα, από τα βάθη της δικής σου λαχτάρας και της δικής μου ανεμελιάς, αφού εμείς μόνο μέσα σε τούτα τα φανταστικά μας όρια ανασαίνουμε κι όλα τ’ άλλα τα λέμε κάπως να συμβαδίζουμε με τον κόσμο, με τον ρυθμό του, αν και ακόμη βρισκόμαστε πίσω από το τεζάκι ενός καπηλειού στην Αγία Πρωτεύουσα μαζί με τον πατέρα Μαρμελάντωφ περιμένοντας να φανεί και η μικρή Σόνιεσκα, ή σ’ ένα ξεχασμένο κι έρημο πια πεδίο παλιάς μάχης κοντά στη νεκρά θάλασσα, ή στη ρωγμή του τοίχου στο ξενοδοχείο Ιμαζιναίρ.”\nΠεζά και διηγήματα, Μικρές εκδόσεις, 2017, 88 σελ.\nΑνεμοδείκτης – Μαριάννα Παπουτσοπούλου\nΟ Ανεμοδείκτης γυρίζει σε οκτώ ανέμους, τα μέρη του μυθιστορήματος. Κινείται κάπως παράξενα: σ’ ένα αμφιθέατρο, σ’ ένα τρένο, σ’ ένα σχολείο, σ’ ένα νοσοκομείο, σε κάποιο νησί, σε μια ταράτσα. Η ζωή των προσώπων της ιστορίας κυλά μέσα στη δοκιμασία της απόστασης και της κρίσης, αλλά και με τις αντιστάσεις τους. Θα τους συμβούν έρωτες, θάνατοι, αρρώστιες, χωρισμοί, κατακρημνίσεις τειχών και πύργων, θα γεννηθούν αγώνες, φτώχειες, αποστροφές και φιλίες, θ’ ανθίσει η δημιουργία. Στην καρδιά του βιβλίου απλώνεται η μεγάλη Τοιχογραφία του ζωγράφου Ευλαμπίου στο νησί, εικόνα του κόσμου. Κρυμμένες στους διάλογους, στις πράξεις τους, σε ημερολόγια, επιστολές και ποιήματα, στους εξομολογητικούς μονολόγους τους, οι βαθύτερες ανάσες των καθημερινών προσώπων του Ανεμοδείκτη, αναζητούν τη συνάντηση με τον αναγνώστη. Τέλος, η ιστορία εκβάλει σε μια άλλη ερωτική ιστορία που γράφει η Φένια για εκείνους και για μας.\nΜυθιστόρημα, Εύμαρος, 2018, 218 σελ.\nΧρώμα μελαχρινό – Μαριάννα Παπουτσοπούλου\nΈνα τετράδιο με στίχους (2010-2019)\nμε γυμνό το δίκοπο τ’ αγκάθι\nβιασμένο περιγιάλι η χλωρή της η ματιά,\n-βάρκας τριξίματα από κάτω, οιμωγές,\nΠοίηση, ΑΩ Εκδόσεις, 2020, 72 σελ.\nΑνεμοδείκτης (2018), Εύμαρος\nΜαμά Φρανκ (2013), Γαβριηλίδης\nΛόγχες και θηκάρια (2017), Μικρές εκδόσεις\nΣτο ρεύμα κι αναπόταμα (2013), Ηριδανός\nΠόλερως (2001), Γαβριηλίδης\nΔιάδρομος (2008), Γαβριηλίδης\nΤο σωσίβιο φτερό (2015), Γαβριηλίδης\nΧρώμα μελαχρινό (2020), ΑΩ Εκδόσεις\nRichard L. Baker III, Μότσαρτ (1991), Libro\nRichard Baker, Μότσαρτ (2006), Libro\nLawrence Durrell, Αλεξανδρινό κουαρτέτο (2009), Μεταίχμιο\nMarcel Proust, Σχετικά με τον Μπωντλαίρ (2017), Κουκούτσι\nΣυλλογικό έργο, Γοτθικές ιστορίες (2018), Ars Nocturna\nBaudelaire, Charles, Τα άνθη του κακού (2019), Κουκούτσι\nCrist, Robert L., Συντροφικά σονέτα (2019), ΑΩ Εκδόσεις\nΠηγές: BiblioNet, Γαβριηλίδης, Ηριδανός, Μικρές εκδόσεις, Εύμαρος, ΑΩ Εκδόσεις\nΕτικέτα: Μαριάννα Παπουτσοπούλου


Αεροπορικές εταιρείες που πετούν προς Μεμαμπέτσου\nΕδώ εμφανίζονται οι αεροπορικές εταιρείες που πετούν προς Μεμαμπέτσου. Μπορείτε να δείτε τα δρομολόγια των εταιρειών που πετούν προς Μεμαμπέτσου, να συγκρίνετε τις τιμές οικονομικών και παραδοσιακών αεροπορικών εταιρειών που πραγματοποιούν πτήσεις προς Μεμαμπέτσου και να κλείσετε τα εισιτήριά σας κάνοντας κλικ στους παρακάτω σύνδεσμους\nΜε το Skyscanner, μπορείτε να βρείτε τις φτηνότερες πτήσεις για τον προορισμό Μεμαμπέτσου (από εκατοντάδες αεροπορικές εταιρείες όπως οι ANA (All Nippon Airways), Japan Airlines, China Eastern) χωρίς να χρειάζεται να επιλέξετε συγκεκριμένες ημερομηνίες ή προορισμούς. Για αυτό το λόγο, το Skyscanner είναι η ιδανική επιλογή για να αναζητήσετε τις πιο φτηνές πτήσεις για το ταξίδι σας.\nΓια να κλείσετε μια φτηνή πτήση προς Μεμαμπέτσου, επιλέξτε μια πτήση προς Μεμαμπέτσου από αυτές που εμφανίζονται παρακάτω ή χρησιμοποιήστε τους συνδέσμους στο πλάι της σελίδας για να αναζητήσετε πληροφορίες για περισσότερες πτήσεις. Για να ξεκινήσετε μια νέα αναζήτηση πτήσης, χρησιμοποιήστε τα παραπάνω πεδία αναζήτησης.\nΕυκαιρίες για Μεμαμπέτσου\nΞενοδοχεία σε Μεμαμπέτσου\nΕνοικίαση αυτοκινήτου σε: Μεμαμπέτσου\nΤιμές πτήσεων προς Μεμαμπέτσου\nΑεροπορικά εισιτήρια για Μεμαμπέτσου\nΦθηνές πτήσεις από Μεμαμπέτσου\nΑεροδρόμιο στην πόλη Μεμαμπέτσου


Αλ.Τσίπρας: Η χώρα πορεύεται προς το μέλλον με ασφάλεια | ΣΥΡΙΖΑ Συνασπισμός Ριζοσπαστικής Αριστεράς\nΟ πρωθυπουργός απάντησε σε επίκαιρη ερώτηση του προέδρου της ΝΔ για θέματα ασφάλειας\nΘα μπορούσα, λοιπόν, κύριε Μητσοτάκη, σε αυτή τη συζήτηση να κάθομαι και να παρακολουθώ το τι λέτε χωρίς να πω πολλά. Όμως, πραγματικά, ακούγοντάς σας, αναρωτιέμαι πού είναι αυτός ο πολιτικός που εξελέγη Πρόεδρος του κόμματος, δίνοντας τότε την ελπίδα ότι θα μεταφέρει την πολιτική ζωή και την πολιτική αντιπαράθεση στο κέντρο.\nΒλέπω εσάς και σας ακούω να μιλάτε από αυτό εδώ το Βήμα και όταν γυρνάω την πλάτη μου από την άλλη μεριά, λέω: «Ποιος είναι τώρα στο Βήμα»; Είναι ο Κυριάκος Μητσοτάκης ή ο Άδωνις Γεωργιάδης; Καμιά διαφορά. Η απόλυτη υιοθέτηση μιας ακροδεξιάς ρητορικής του φόβου, την οποία βεβαίως έχουν και άλλα κόμματα υιοθετήσει στην Ευρώπη και έχουν πάει καλά για τα κυβικά τους. Όμως, είναι κόμματα ακροδεξιά. Επιλέξτε πού θέλετε να πάτε το κόμμα σας: Στο κέντρο ή στην ακροδεξιά;\nΘα σας παραθέσω τα επίσημα στοιχεία της Ελληνικής Αστυνομίας, η οποία αν αξίζει τα συγχαρητήριά σας, τουλάχιστον αξίζει να μη τη διαψεύδετε, σ` ό,τι αφορά τα στοιχεία της.\nΠρώτον, θα σας πω τα επίσημα στοιχεία, σ` ό,τι αφορά τη μεγάλη εγκληματικότητα των δυόμισι τελευταίων χρόνων που η χώρα έχει κυλήσει στην ανομία και στον κύκλο του αίματος. Και ξέρετε, εγώ δεν ισχυρίζομαι ότι δεν υπάρχουν φαινόμενα εγκληματικότητας. Θα ισχυριστώ, με βάση τα στοιχεία, ότι έχουν μειωθεί. Επί των ημερών σας: Το 2012 είχαμε 165 ανθρωποκτονίες, το 2013 141, το 2014 105. Επί των ημερών μας είχαμε 80 πέρσι, 42 φέτος. Μειώθηκαν κάτω από το μισό.\nΕίχαμε, λοιπόν, 13% λιγότερες επιθέσεις σε πολιτικά γραφεία και πρόσωπα τα τελευταία τρία χρόνια, 88% λιγότερες επιθέσεις σε καταστήματα και σπίτια. Το σημαντικότερο όμως είναι ότι την τριετία 2012-2014 στα Εξάρχεια γινόντουσαν λιγότερες συλλήψεις απ’ ό,τι γίνονται τώρα, αλλά πενταπλάσιες προσαγωγές και αυτό δείχνει την διαφορετική αντίληψη που επικρατούσε στην ηγεσία της Ελληνικής Αστυνομίας. Έχουμε, λοιπόν, 28% περισσότερες συλλήψεις στα Εξάρχεια και 87% λιγότερες προσαγωγές.\nΕσείς κάνατε 1.605 προσαγωγές και εμείς 203. Εσείς κάνατε 144 συλλήψεις από τις 1.605 προσαγωγές, εμείς κάναμε 203 προσαγωγές με 185 συλλήψεις. Γιατί; Διότι οι συλλήψεις στην περιοχή επί των ημερών σας δεν ήταν το ζητούμενο. Εσείς κάνατε επιχειρήσεις «σκούπα», όποιον πάρει ο χάρος, πολίτες που σύχναζαν στην περιοχή, παιδιά τα οποία συμμετείχαν σε κινητοποιήσεις χωρίς να έχουν καμία παραβατική δραστηριότητα, ενώ εμείς στοχεύουμε στην εξάρθρωση των κυκλωμάτων υψηλής παραβατικότητας, ξηλώνοντας από τη ρίζα την δράση συμμοριών του κοινού ποινικού δικαίου.\nΕπί Νέας Δημοκρατίας, κυρίες και κύριοι συνάδελφοι, με Υπουργό Διοικητικής Μεταρρύθμισης τον κ. Μητσοτάκη, και τον κ. Δένδια που εξεγείρεται σήμερα για τον κύκλο του αίματος Υπουργό Δημόσιας Τάξης, καταργήθηκαν 6.700 οργανικές θέσεις στην Αστυνομία, ενώ το ίδιο διάστημα καταργήθηκε η Δημοτική Αστυνομία. Καθόλου κενή η θέση του δημοτικού αστυνόμου! Χρήσιμη η θέση του δημοτικού αστυνόμου!\nΌπως, επίσης, είναι ντροπή τα όσα ισχυρίζεστε για τον νόμο Παρασκευόπουλου, έναν αναγκαίο, όπως γνωρίζετε πολύ καλά, νόμο, διότι γνωρίζετε το χάος που επικρατούσε στις φυλακές. Και θα σας πω γιατί είναι ντροπή. Κάντε όση κριτική θέλετε στον νόμο.\nΕίναι ντροπή να λέτε ψέματα, που μάλιστα αναπαράχθηκαν από τα φιλικά προς τη Νέα Δημοκρατία έντυπα, ότι τάχα – το είπατε κι εσείς σήμερα – οι τρεις δράστες της ληστείας και της επίθεσης κατά μιας 85χρονης γυναίκας είχαν αποφυλακιστεί με βάση τον νόμο Παρασκευόπουλου.\nΌμως, προκύπτει από την Ελληνική Αστυνομία ότι ουδεμία σχέση με την αλήθεια έχει η παραπάνω, δήθεν, αποκάλυψη κι ότι μόνο ένας εκ των τριών είχε εις βάρος του καταδίκη τεσσάρων μηνών για κλοπή, η οποία είχε μετατραπεί σε εξαγοράσιμη.\nΈρχομαι τώρα στο θέμα της δολοφονίας του ατυχούς δικηγόρου, του Μιχάλη Ζαφειρόπουλου, για την οποία δεν μπήκατε καν στον κόπο να περιμένετε να ολοκληρωθεί η έρευνα της Αστυνομίας και σπεύσατε σ’ αυτήν εδώ την Αίθουσα, δια στόματος του κ. Τζαβάρα, αλλά και άλλων στελεχών σας σε δημόσιες εμφανίσεις να ισχυριστείτε ότι πίσω από τη δολοφονία βρίσκονται πολιτικά κίνητρα.\nΚαι σε συνέχεια αυτής της στάσης, την επόμενη μέρα, πρωτοσέλιδο εφημερίδας γνωστής για τη στήριξη της στην παράταξή σας έσπευσε να ενημερώσει τους αναγνώστες ότι η δολοφονία Ζαφειρόπουλου προκαλεί πανικό στου Μαξίμου.\nΝα θυμίσω – γιατί δεν είναι μόνο ο κ. Αυγενάκης, το θέμα είναι μια νοοτροπία – ότι πολύ πρόσφατα, δεν πάει ενάμιση χρόνος, αποκαλύφθηκε ότι το κόμμα σας χρηματοδοτούσε τον Παναγιώτη Μαυρίκο, ο οποίος πριν τον τραγικό του θάνατο είχε κατηγορηθεί για κύκλωμα εκβιαστών σε βάρος δημόσιων επιχειρήσεων κοινής ωφέλειας, τραπεζών και επιχειρηματιών, για να παίρνουν διαφημίσεις.\nΩραία, επίσημα και θεσμικά απ’ ό,τι φαίνεται – γιατί βγήκαν τα τιμολόγια, όχι σε δικές μας φιλικές εφημερίδες, σε εφημερίδες που σας στηρίζουν – πληρωνόταν κανονικά. Απάντηση δεν πήραμε από τη Νέα Δημοκρατία.\nΚύριε Μητσοτάκη, το μόνο που θα σας πω κλείνοντας είναι ότι σήμερα δεν τολμήσατε να κάνετε κάτι για το οποίο όλοι θα σας έδιναν συγχαρητήρια.\nΔεν τολμήσατε να αποπέμψετε τον κ. Αυγενάκη, τον στενό σας συνεργάτη, για τις συνδιαλλαγές του με ανθρώπους του παρακράτους. Γιατί αυτοί είναι παρακράτος, όχι οι αστυνομικοί που εξιχνιάζουν υποθέσεις του κοινού ποινικού δικαίου.\nΔεν βρήκατε αυτό το θάρρος και την έντιμη στάση να βγείτε εδώ στο ελληνικό Κοινοβούλιο και να πείτε, ναι, ανομία δεν είναι μόνο τα Εξάρχεια, ανομία είναι και αυτό, όπου και όποτε συμβαίνει.


ΕΠΟ: Στην προεδρική θέση ο Δημητρίου – Sports-Factory.gr\nΛίγες μέρες μετά από την παραίτηση του Θοδωρή Ζαγοράκη, ο Παναγιώτης Δημητρίου, που μέχρι πρότινος ήταν αναπληρωτής πρόεδρος της Ομοσπονδίας, είναι εκείνος που θα αναλάβει την προεδρική θέση της ΕΠΟ, με τον ίδιο να προχωράει στην πρώτη του επίσημη δήλωση.\nΑναλυτικά η δήλωση του νέου προέδρου της ΕΠΟ:\n<<Ύστερα από χρόνια στο ποδόσφαιρο και έχοντας πλήρη επίγνωση της θέσης ευθύνης που καλούμαι να αναλάβω, νιώθω την ανάγκη να δηλώσω και δημοσίως ότι λυπάμαι ειλικρινά για την απόφαση που έλαβε ο κ. Θεόδωρος Ζαγοράκης.\nΣήμερα επαναλαμβάνω πως ήταν χαρά μου που συνεργάστηκα με τον απελθόντα πρόεδρο, ο οποίος απέδειξε στην πράξη την οικουμενικότητά του. Πρόθεσή μου είναι να εκπληρώσω το καθήκον μου ακολουθώντας την ίδια κατεύθυνση>>.\nΤα συλλυπητήρια του ΝΟΧ για τον Γιώργο Κορνηλάκη


ΚΩΝΣΤΑΝΤΙΝΟΥΠΟΛΗ SHOPPING-RELAX & LUXURY-Ένα “Διαφορετικό” Ταξίδι στη Πόλη | Redblueguide.com\nΚΩΝΣΤΑΝΤΙΝΟΥΠΟΛΗ SHOPPING-RELAX & LUXURY-Ένα “Διαφορετικό” Ταξίδι στη Πόλη\n22-25/11/2018 (4ημέρες/3νύχτες)– με Dimaki Travel\nΈνα μοναδικό πακέτο για Κωνσταντινούπολη του ταξιδιωτικού πρακτορείου Dimaki Travel που πραγματοποιείται μία φορά τον χρόνο, για όσους αγαπούν τα ψώνια, την διασκέδαση και την χαλάρωση!!\n22-25/11 ( 4ημέρες/3νύχτες)\nΤιμή κατ’ άτομο σε δίκλινο / τρίκλινο δωμάτιο: 185 €\nΤιμή μονόκλινου : 260 €\nΞενοδοχείο BW ERESIN TAXIM 4*\n3 διαν/σεις στο ξενοδοχείο Β.W. ERESIN TAXIM 4*\n1η ημέρα -22/11 ΘΕΣ/ΝΙΚΗ – ΚΩΝ/ΠΟΛΗ (610 χλμ): Αναχώρηση 06.00 από το γραφείο μας. Διέλευση από Εγνατία Οδό, στάση στη Μουσθένη για καφέ..Σύνορα Κήπων, έλεγχος διαβατηρίων, σύντομη επίσκεψη στο κατάστημα αφορολογήτων ειδών και στη συνέχεια μέσω Μαλγάρων, Ραιδεστού φθάνουμε νωρίς το απόγευμα στην Κων/πολη. Πρώτη γνωριμία με τις ομορφιές της Πόλης. Μετάβαση στο ξενοδοχείο, τακτοποίηση ,ξεκούραση. Το βράδυ μπορούμε να επισκεφτούμε το γνωστό εστιατόριο Galata Meyhanesi για φαγητό και διασκέδαση. Διανυκτέρευση .\n2η ημέρα - 23/11 ΚΩΝΣΤΑΝΤΙΝΟΥΠΟΛΗ: Πρωινό και αναχώρηση για το γνωστό παζάρι του Μακροχωρίου ( Bakırköy ), από τα μεγαλύτερα της Πόλης. Συνεχίζουμε για την ακριβότερη συνοικία FLORYA όπου θα έχουμε το μεσημεριανό μας γεύμα στο καλύτερο εστιατόριο – μουσείο της Πόλης το BEYTI RESTAURANT. Στην επιστροφή μας για το κέντρο της Πόλης θα σταματήσουμε για αγορές στο εμπορικό κατάστημα OLYVIUM στην περιοχή ZEYTINBURNU. Επιστροφή στο ξενοδοχείο, ξεκούραση, και το βράδυ ελεύθεροι για μια βόλτα στην «Ωραία του Πέραν», στο γνωστό πεζόδρομο του Πέραν, με τα τόσα ζαχαροπλαστεία και εστιατόρια. Διανυκτέρευση.\n3η ΗΜΕΡΑ-24/11 ΚΩΝΣΤΑΝΤΙΝΟΥΠΟΛΗ: Πρωινό και αναχώρηση για να βρεθούμε στην Σκεπαστή αγορά, το γνωστό μας Καπαλί Τσαρσί με τα 4.000 μικροκαταστήματα με χρυσαφικά, ασημικά, χειροποίητα χαλιά, δερμάτινα, είδη λαϊκής τέχνης. Συνεχίζουμε για την Αιγυπτιακή Αγορά, όπου θα μας πλημμυρίσουν τα χρώματα και τα αρώματα της Πόλης, με μπαχάρια, λουκούμια και παστουρμάδες!!! Σειρά έχει το εμπορικό κέντρο ISTANBUL FORUM για να περιηγηθούμε στο μεγαλύτερο Ενυδρείο της Ευρώπης. Επιστροφή στο ξενοδοχείο, ξεκούραση. Το βράδυ προαιρετικά για ποτό στο ακριβότερο ξενοδοχείο του κόσμου το Ciragan Palace με θέα το Βόσπορο. Διανυκτέρευση.\n4η ΗΜΕΡΑ- 25/11 ΚΩΝΣΤΑΝΤΙΝΟΥΠΟΛΗ - ΘΕΣ/ΝΙΚΗ (610 χλμ): Πρωινό και αναχώρηση για την γνωστή συνοικία του Βοσπόρου Μεσοχώρι (Ortakoy). Θα απολαύσουμε τον καφέ μας αλλά και το μικρό παζάρι της περιοχής. Κατόπιν αναχώρηση για να μεταβούμε στο Φανάρι όπου θα επισκεφθούμε το Οικουμενικό Πατριαρχείο και το Ναό του Αγ.Γεωργίου. Στάση στη Ραιδεστό (Tekirdağ) για μεσημεριανό φαγητό . Διέλευση Κήπων και με τις απαραίτητες στάσεις καθ’ οδόν άφιξη το βράδυ στην πόλη μας.\nG.DIMAKI TRAVEL Αγίων Πάντων 50, Θεσσαλονίκη 546 29, Ελλάδα


Aroma Vanillias: Μπάρες των Χριστουγέννων και των 100!!\nΞανθή Δεκεμβρίου 26, 2012\nΣε πήρα τηλέφωνο αλλά φαίνεται θα ήταν όταν μέτραγες μέχρι το 100!!\nΚαλώς την Ξανθή μου.\nΤο είδα αργά χθες το βράδυ, γιατί το ξέχασα στην πεθερά. Και με τα σούρτα φέρτα του σημερινού για μένα τραπεζιού ξεχάστηκα!\nΘα τα πούμε ελπίζω από αύριο.\nMartha Δεκεμβρίου 27, 2012\nΤι μοσχοβολιές είναι αυτές, Παναγία μου! Μέχρι εδώ μου'φτασαν, δεν κάνω πλάκα! Πλούσιες οι "κατοστάρες" μπάρες, κι όποιος τις φάει γίνεται "κατοστάρης" απ' την ενέργεια που παίρνει!Φιλιά και πάντα τέτοιες γεύσεις!\nTante Kiki Δεκεμβρίου 27, 2012\nΧρόνια πολλά και του χρόνου με υγεία!! -:))\nΤί υπέροχες οι μπάρες των 100 και μου φάνηκαν πανεύκολες!!!\nAmelie Δεκεμβρίου 27, 2012\nΧρόνια Πολλά Πηνελόπη μου! Να χαίρεσαι όλους όσους αγαπάς και να είσαστε πάντα καλά! Ωραιότατες φαίνονται οι εορταστικές μπάρες!\nHelen Gr Δεκεμβρίου 27, 2012\nΧρόνια πολλά και του χρόνου με υγεία, Πηνελόπη μου!\nΥπέροχες οι μπάρες σου, χορταστικές και αρωματικές! Τις βαθμολογώ, όχι με 10 αλλά με 100!\nΠολύ θα ήθελα να είχα ένα κομματάκι με το καφεδάκι μου!\nΚαλή σου μέρα και φιλάκια εορταστικά!\nUnknown Δεκεμβρίου 27, 2012\nΧρόνια Πολλά για τις μέρες!Φαίνεται εύκολη και νόστιμη συνταγή!Θα την δοκιμάσω και η βαθμολογία θα είναι στην κλίμακα του 100.Φιλάκια.\npeps Δεκεμβρίου 27, 2012\nΚαι μ'αρέσουν οι μπάρες!!!!!\nChrisi Δεκεμβρίου 27, 2012\nΧρόνια πολλά Πηνελόπη,εύχομαι υγεία και πολλές πολλες όμορφες συνταγές,καλή χρονιά.Πολύ ωραίες φαίνονται οι μπάρες σου.\nKitchen Stories Δεκεμβρίου 27, 2012\nΧρόνια Πολλά Πηνελόπη μου! Νόστιμα και τραγανά σαν τις μπάρες σου των 100!\nsundayspoon Δεκεμβρίου 27, 2012\nΧρόνια πολλά Πηνελόπη μου! Να περάσεις πολύ όμορφα στις γιορτές και να έχεις μια χρονιά γλυκιά σαν τις μπάρες σου!\nΟλόψυχα Χρόνια Πολλά Πηνελόπη μου!\nΜε τις πρωτότυπες και απολύτου ακριβείας σε μέτρηση αλλά και σε γεύση μπάρες σου!Μου άρεσαν τα χρώματα,τα αρώματα ,οι πολυποίκιλες γεύσεις και η μάλλον μαστιχωτή υφή τους-τουλάχιστον εγώ έτσι θέλω να τις φαντάζομαι-!Φιλιά πολλά,πολλά.\nΧρυσαυγή Δεκεμβρίου 27, 2012\nχα!! Τι χαρούμενη συνταγή αυτή Πηνελόπη μου, με το 100... Πολύ μου άρεσε το λογοπαίγνιό σου.\nΜήπως έπρεπε να την βάλεις όταν έχεις γεννέθλια έτσι ώστε να σου ευχηθούμε όλοι να τα εκατοστήσεις??\nΤο κέρασμά σου υπέροχο όπως πάντα.\nπολύ ωραίες φαίνονται!!!!!!!χρόνια πολλ'α!\nο παρατηρητης Δεκεμβρίου 28, 2012\n100 ευχλες να γίνουν αλήθεια φέτος για σενα\nkiki Δεκεμβρίου 28, 2012\nΧρόνια πολλά και καλά! εκατό ευχές και βάλε, σας στέλνω για τη νέα χρονιά!\nelen Δεκεμβρίου 29, 2012\nΜε τόσα 100 αποκλείεται να μην είναι πεντανόστιμες!! Καλή χρονιά με υγεία και ευτυχία!!\nLila Xagorari Δεκεμβρίου 29, 2012\nΜάρθα μου Χρόνια Πολλά!\nΑφού κατάφερα και πέρασε η μυρωδιά πάνω από τον Ατλαντικό :-))) είναι σαν να κέρδισα το Πρωτοχρονιάτικο Λαχείο.\nΦιλιά πολλά και Καλή Χρονιά εύχομαι ολόψυχα.\nΕυχαριστώ σε Κική μου!\nΑντεύχομαι τα καλύτερα για την Νέα Χρονιά.\nΌσο για τις μπάρες ήσαν πεντανόστιμες και πραγματικά πανεύκολες.\nΧρόνια Πολλά και Καλά και σε σένα Αμαλία μου.\nΈγιναν ανάρπαστες μέχρι την τελευταία. Τα υλικά συνδυάστηκαν πολύ ωραία και όλοι οι μεγάλοι τις απόλαυσαν. Οι μικροί ήσαν πάντως (όπως πάντα άλλωστε) πιο δύσκολοι :-)\nΜε το καλό στη Νέα Χρονιά σου εύχομαι ολόψυχα.\nΧρόνια Πολλά Ελένη μου και σ' εσάς.\nΚαι του χρόνου για όλους μας ΚΑΛΥΤΕΡΑ να ευχηθώ από καρδιάς.\nΝα τις δοκιμάσεις τούτες τις πανεύκολες μπάρες, έχω την αίσθηση ότι θα σας αρέσουν πολύ γευστικά.\nΦιλιά πολλά και Ευτυχισμένα να έρθει το 2013 εκεί στα ξένα.\nΣ' ευχαριστώ Αρμονία.\nΧρόνια Πολλά και σε σένα με ότι εσύ αγαπάς και επιθυμείς.\nΠανεύκολες και πολύ πολύ νόστιμες.\nTο υπογράφω :-))\nPeps ...είμαστε στο ίδιο "σωματείο"!\nΜας αρέσουν τα νόστιμα και δύσκολα αντιστεκόμαστε, πόσο μάλλον όταν γίνονται εύκολα.\nΧρόνια Πολλά καλή μου και με το Δεξί και το Χαμόγελο στο 2013!\nΧρόνια Πολλά και Καλά και σε σένα Νέλη μου.\nΥγεία, Δύναμη και Χαμόγελο να είναι οι συνοδοί του 2013 για σένα και τους αγαπημένους σου.\nΠρέπει να σου πω ότι ήταν και πολύ ωραίες χωρίς να θέλω να "παινέψω" την αφεντιά μου :-))\nΧρόνια Πολλά Ζαμπία μου.\nΝα είμαστε όλοι γεροί και να τα έχουμε 100 και 400!!! όλα μας τα χρόνια.\nΦιλιά και χαιρετισμούς σας στέλνω.\nΣ' ευχαριστώ Θερμά, θερμότατα Αναστασία μου.\nΣαν αδειούχος ...προσπαθώ να περνάω καλά τούτες τις μέρες, αν και πάντα η κούραση κρύβεται κάπου μέσα στην κουζίνα μου :-))\nΕυτυχισμένο και Χαρούμενο να είναι το 2013 για σένα και τους αγαπημένους σου και με πολλές εμπνεύσεις.\nΑντεύχομαι επίσης ολόψυχα αγαπητή μου Φωτεινή.\nΉταν μπάρες "ακριβείας" όπως τόσο όμορφα τις χαρακτήρισες! Σαν ράβδοι χρυσού πολύτιμες και γευστικές. Τα σχόλια δε, όσων τις γεύτηκαν έδωσαν πρόσθετη αξία!\nΧρυσαυγή μου ... μάλλον θα την επαν-εκτελέσω στα 100στά μου γενέθλια για να μου ευχηθείς τότε να τα χιλιάσω!\nΧρόνια Πολλά και ευτυχισμένο το Νέο έτος σε σένα και την όμορφη οικογένειά σου!\nΣ' ευχαριστώ πάρα πολύ Lila.\nΧρόνια Πολλά και Καλά και σ' εσένα αγαπητή μου.\nΌτι καλύτερο δε, για τη Νέα Χρονιά.\nΣ' ευχαριστώ Παρατηρητή!\nΑντεύχομαι τα καλύτερα και θα ανταποδώσω την επίσκεψή σου, εκφράζοντας την γνώμη μου, αφού την ζητάς :-))\nΚική μου ανταποδίδω κι' εγώ με την σειρά μου τις ευχές σου.\nΧαρά, Δύναμη και πολύ Δημιουργική διάθεση (που άλλωστε δεν σου λείπει) για την Νέα Χρονιά.\nΣ' ευχαριστώ για τις ευχές σου Elen.\n100 ευχές σου στέλνω κι' εγώ και να είναι όλες τους γλυκιά πραγματικότητα για σένα μέσα στο 2013!\nΑς ελπίσουμε ότι το 2013 θα κρύβει μέσα του καμιά εκατοστί γλύκες για όλους μας, μέσα του!


Αποχαιρετισμός Δημάρχου Αγίου Νικολάου στον Μίκη Θεοδωράκη – energinews.gr\nΑποχαιρετισμός Δημάρχου Αγίου Νικολάου στον Μίκη Θεοδωράκη\nΤελευταία ενημέρωση 2 Σεπτεμβρίου 2021 by energinews (admin)\nΑποχαιρετούμε σήμερα ένα μεγάλο Έλληνα.\nΤον άνθρωπο που συνδέθηκε με τις σημαντικότερες στιγμές της σύγχρονης ιστορίας της χώρας μας, τον μεγάλο μουσικοσυνθέτη και αγωνιστή, Μίκη Θεοδωράκη που δεν βρίσκεται πια ανάμεσά μας.\nΟ Μίκης της Ελλάδας, άνοιξε τα φτερά του για την “γειτονιά των Αγγέλων”. Σήκωσε την χώρα και το λαό πιο ψηλά σε δύσκολα χρόνια και άφησε μια μουσική παρακαταθήκη, που θα μείνει στην Ιστορία.\n«Έφυγε» αφήνοντας πίσω του ένα τεράστιο έργο. Με την μουσική του και την έντονη κοινωνική του παρουσία, σημάδεψε την Ελλάδα του 20ου αιώνα.\nΓια πολλούς Έλληνες ο Μίκης Θεοδωράκης ήταν μέχρι σήμερα η φωνή του λαού. Η μουσική του θεωρήθηκε παρηγοριά, ειδικά σε ιστορικά δύσκολες εποχές, όπως η στρατιωτική δικτατορία, αλλά και ένδειξη αντίστασης !\nΥποκλινόμαστε στον μεγάλο συνθέτη που ένωσε τον Ελληνισμό στις δύσκολες στιγμές του και που με το έργο του θα μας συντροφεύει για πάντα». Άξιος Εστί !\nΤον αποχαιρετώ με ειλικρινή θλίψη και εκφράζω τα βαθύτατα συλλυπητήρια μου στην οικογένεια του.\nPrevious post:Νίκος Ανδρουλάκης από Β. Εύβοια: Να διασφαλίσουμε ένα βιώσιμο μέλλον για την ευρύτερη περιοχή\nNext post:Εντοπίστηκε φυτεία δενδρυλλίων κάνναβης


Ελλάδα και Ιταλία υπογράφουν την οριοθέτηση ΑΟΖ – Like to News\nΕλλάδα και Ιταλία υπογράφουν την οριοθέτηση ΑΟΖ\nΤόσα χρόνια τώρα, η οριοθέτηση της ΑΟΖ μεταξύ Ελλάδας και Ιταλίας σκόνταφτε σε ένα ομολογουμένως ιδιαίτερης αξίας αλίευμα. Βεβαίως η περίφημη κόκκινη γαρίδα, που αλιεύεται σε μεγάλα βάθη στο Ιόνιο, το Αιγαίο, αλλά και το Κρητικό Πέλαγος, δεν είχε ιδέα για τον στρατηγικό της ρόλο στη διαμόρφωση των αποκλειστικών οικονομικών ζωνών στη Μεσόγειο. Τελικά, και λόγω τουρκικής απειλής, οι ψαράδες από τη Σικελία και την Καλαβρία θα έχουν πλέον τη δυνατότητα να αλιεύουν το πανάκριβο αυτό έδεσμα εντός των χωρικών υδάτων της Ελλάδας, ακόμα και στην αλιευτική ζώνη της Ρόδου, καθώς και στα υπόλοιπα Δωδεκάνησα.\nΜένει να αποδειχτεί αν η Αθήνα κατέθεσε εγγυητική-ερμηνευτική επιστολή στις Βρυξέλλες, κατοχυρώνοντας αυτό το δικαίωμα των Ιταλών ψαράδων, δεδομένου ότι κάτι τέτοιο απαγορεύεται ρητώς από τη μέχρι σήμερα αλιευτική πολιτική στην Ε.Ε. Και είναι λογικό, αφού κάθε χρόνο Εγγλέζοι και Γάλλοι στέλνουν τις φρεγάτες τους για να χωρίσουν τα βρετανικά και τα γαλλικά αλιευτικά, που δίνουν «ναυμαχίες» για τα αλιεύματα στη Μάγχη και νότια της Ιρλανδίας.\nΈτσι, όπως ανακοινώθηκε και επίσημα από το ελληνικό ΥΠΕΞ, ο υπουργός της Ιταλίας Λουίτζι Ντι Μάιο και ο Νίκος Δένδιας θα υπογράψουν τη συμφωνία οριοθέτησης θαλάσσιων ζωνών μεταξύ των δύο χωρών, η οποία, όπως φαίνεται, πιθανότατα θα διευκολύνει και την τελική υπογραφή συμφωνίας μεταξύ Ελλάδας και Αλβανίας με την οριοθέτηση της μεταξύ τους αποκλειστικής ζώνης.\nΟι συνομιλίες στη συνάντηση των δύο ανδρών θα εστιασθούν σε θέματα διμερούς ευρωπαϊκού και περιφερειακού ενδιαφέροντος, σύμφωνα με σχετική ανακοίνωση του Υπουργείου Εξωτερικών. Στη συνέχεια, θα υπογραφεί η συμφωνία οριοθέτησης θαλάσσιων ζωνών μεταξύ Ελλάδας και Ιταλίας και θα ακολουθήσουν δηλώσεις στον Τύπο.\nΠρακτικά, πρόκειται για καθ’ ύψος (από τον βυθό προς την επιφάνεια) επέκταση της συμφωνίας του 1977 για την υφαλοκρηπίδα και ανοίγει τον δρόμο για την απεμπλοκή των προβλημάτων που είχαν προκύψει από την πλευρά της Αλβανίας για οριοθέτηση και με τη συγκεκριμένη βαλκανική χώρα.\nΕπιβεβαιώνοντας τις πληροφορίες για τη συμφωνία για ΑΟΖ με την Ιταλία, η αναπληρώτρια κυβερνητική εκπρόσωπος Αριστοτελία Πελώνη έκανε λόγο σε δηλώσεις της σε τηλεοπτικό σταθμό για «μια πολύ σημαντική εξέλιξη που είναι πολύ θετική για τη χώρα». Όπως ανέφερε χαρακτηριστικά, «αυτή η συμφωνία που θα ανακοινωθεί σήμερα ενθαρρύνει και μία επόμενη».\n← Αντιδράσεις για το λουκέτο στο beach bar της Μυκόνου → Μητσοτάκης: Στη Σαντορίνη ο πρωθυπουργός για το άνοιγμα του τουρισμού


Φαίη Σκορδά: Εντυπωσιακή εμφάνιση στη «Βραδιά του Ευχαριστώ» του Make-A-Wish!\nΗΟΜΕ Ειδήσεις - Νέα Φαίη Σκορδά: Εντυπωσιακή εμφάνιση στη «Βραδιά του Ευχαριστώ» του Make-A-Wish! Φωτογραφίες\nΤο «παρών» στην εκδήλωση, μεταξύ άλλων, έδωσε και η Πρέσβειρα του Οργανισμού, Φαίη Σκορδά, η οποία όταν ανέβηκε στο βήμα είπε χαρακτηριστικά: «Με συγκινεί κάθε φορά η παραμικρή ιστορία που θα ακούσω, όμως η Βραδιά που ευχαριστούμε τους “φίλους” μας, είναι τόσο ιδιαίτερη που είναι δύσκολο να συγκρατήσεις τα δάκρυά σου! Ευχαριστούμε πολύ όλους όσους είναι κοντά μας! Είμαι κοντά στο Κάνε-Μια-Ευχή Ελλάδος ουσιαστικά και με όλη μου την ψυχή. Είμαι μέρος του έργου και το υποστηρίζω με κάθε αφορμή».\nΗ παρουσιάστρια του ΑΝΤ1, η οποία είναι πολύ ευαισθητοποιημένη σε θέματα που αφορούν τα παιδιά, εντυπωσίασε με την εμφάνισή της για άλλη μια φορά. Η οικοδέσποινα της εκπομπής «Το Πρωινό» επέλεξε ένα κοστούμι σε μπλε χρώμα, το οποίο συνδύασε με ριγέ πουκάμισο, λευκές γόβες καθώς και μία chain bag.